title: 2016 m. rugsėjo 20 d. Tarybos sprendimas (ES) 2016/1751 dėl Protokolo, kuriuo iš dalies keičiamas Europos bendrijos ir Andoros Kunigaikštystės susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, sudarymo Europos Sąjungos vardu

text:
1.10.2016

               LT

               Europos Sąjungos oficialusis leidinys

               L 268/38

         TARYBOS SPRENDIMAS (ES) 2016/1751
   2016 m. rugsėjo 20 d.
   dėl Protokolo, kuriuo iš dalies keičiamas Europos bendrijos ir Andoros Kunigaikštystės susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, sudarymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 115 straipsnį kartu su 218 straipsnio 6 dalies b punktu ir 218 straipsnio 8 dalies antra pastraipa,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               remiantis Tarybos sprendimu (ES) 2016/242 (2), 2016 m. vasario 12 d. buvo pasirašytas Protokolas, kuriuo iš dalies keičiamas Europos bendrijos ir Andoros Kunigaikštystės susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, su sąlyga, kad tas protokolas bus sudarytas vėliau;

               (2)

               per derybas suderintame Protokolo, kuriuo iš dalies keičiamas Susitarimas, tekste deramai perteikiami Tarybos pateikti derybų nurodymai, nes juo užtikrinama, kad Susitarimu būtų atsižvelgiama į naujausius tarptautinius įvykius, susijusius su automatiniais informacijos mainais, visų pirma Ekonominio bendradarbiavimo ir plėtros organizacijos (EBPO) parengtą visuotinį automatinių finansinių sąskaitų informacijos mokesčių klausimais mainų standartą. Sąjunga, jos valstybės narės ir Andoros Kunigaikštystė aktyviai dalyvavo EBPO pasaulinio forumo veikloje siekdamos prisidėti prie to standarto rengimo ir įgyvendinimo. Susitarimo tekstas, iš dalies pakeistas Protokolu, yra teisinis pagrindas, kuriuo remdamosi Europos Sąjunga ir Andoros Kunigaikštystė įgyvendina visuotinį standartą plėtodamos savo santykius;

               (3)

               remiantis Reglamento (EB) Nr. 45/2001 (3) 28 straipsnio 2 dalimi buvo pasikonsultuota su Europos duomenų apsaugos priežiūros pareigūnu;

               (4)

               Protokolas, kuriuo iš dalies keičiamas Susitarimas, turėtų būti patvirtintas Sąjungos vardu,

         PRIĖMĖ ŠĮ SPRENDIMĄ:
   1 straipsnis
   Europos Sąjungos vardu patvirtinamas Protokolas, kuriuo iš dalies keičiamas Europos bendrijos ir Andoros Kunigaikštystės susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo.
   Protokolo, kuriuo iš dalies keičiamas Susitarimas, tekstas pridedamas prie šio sprendimo.
   2 straipsnis
   1.   Tarybos pirmininkas Sąjungos vardu pateikia Protokolo, kuriuo iš dalies keičiamas Susitarimas, 2 straipsnio 1 dalyje numatytą pranešimą (4).
   2.   Komisija informuoja Andoros Kunigaikštystę ir valstybes nares apie pranešimus, pateiktus pagal Europos Sąjungos ir Andoros Kunigaikštystės susitarimo dėl automatinių informacijos apie finansines sąskaitas mainų siekiant geresnio tarptautinio mokestinių prievolių vykdymo, iš dalies pakeisto Protokolu, 1 straipsnio 1 dalies d punktą.
   3 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Briuselyje 2016 m. rugsėjo 20 d.

            Tarybos vardu

            Pirmininkas

         I. KORČOK

      (1)  2016 m. kovo 9 d. nuomonė (dar nepaskelbta Oficialiajame leidinyje).

      (2)  2016 m. vasario 12 d. Tarybos sprendimas (ES) 2016/242 dėl Protokolo, kuriuo iš dalies keičiamas Europos bendrijos ir Andoros Kunigaikštystės susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, pasirašymo Europos Sąjungos vardu (OL L 45, 2016 2 20, p. 10).

      (3)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (4)  Protokolo, kuriuo iš dalies keičiamas Susitarimas, įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.


title: 2011 m. gegužės 13 d. Tarybos sprendimas dėl Europos Sąjungos ir Maroko karalystės susitarimo, kuriuo nustatomas ginčų sprendimo mechanizmas, sudarymo

text:
5.7.2011

               LT

               Europos Sąjungos oficialusis leidinys

               L 176/1

         TARYBOS SPRENDIMAS
   2011 m. gegužės 13 d.
   dėl Europos Sąjungos ir Maroko karalystės susitarimo, kuriuo nustatomas ginčų sprendimo mechanizmas, sudarymo
   (2011/392/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2006 m. vasario 24 d. Taryba įgaliojo Komisiją pradėti derybas su Viduržemio jūros regiono partneriais siekiant sukurti su prekybos nuostatomis susijusį ginčų sprendimo mechanizmą.

               (2)

               Komisija surengė derybas konsultuodamasi su Komitetu, sudarytu pagal Sutarties 207 straipsnį, ir vadovaudamasi Tarybos patvirtintais derybų nurodymais.

               (3)

               Pasibaigus šioms deryboms, 2009 m. gruodžio 9 d. buvo parafuotas Europos Sąjungos ir Maroko Karalystės susitarimas, kuriuo nustatomas ginčų sprendimo mechanizmas (toliau – Susitarimas).

               (4)

               Susitarimas Sąjungos vardu buvo pasirašytas 2010 m. gruodžio 13 d.

               (5)

               Susitarimas turėtų būti sudarytas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos ir Maroko Karalystės susitarimas, kuriuo nustatomas ginčų sprendimo mechanizmas (toliau – Susitarimas), patvirtinamas Sąjungos vardu.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas Sąjungos vardu pateikia Susitarimo 23 straipsnyje numatytą pranešimą (1).
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gegužės 13 d.

            Tarybos vardu

            Pirmininkas

         MARTONYI J.

      (1)  Susitarimo įsigaliojimo datą Tarybos Generalinis sekretoriatas paskelbs Europos Sąjungos oficialiajame leidinyje.

      Europos Sąjungos ir Maroko karalystės
      SUSITARIMAS
      kuriuo nustatomas ginčų sprendimo mechanizmas
      EUROPOS SĄJUNGA (toliau – Sąjunga)
      ir
      MAROKO KARALYSTĖ (toliau – Marokas)
      SUSITARĖ:
      I   SKYRIUS

         TIKSLAS IR TAIKYMO SRITIS

      1 straipsnis
      Tikslas
      Šiuo susitarimu siekiama vengti prekybos ginčų tarp Šalių ir juos spręsti siekiant, jei įmanoma, abiem pusėms priimtino sprendimo.
      2 straipsnis
      Susitarimo taikymas
      1.   Šio susitarimo nuostatos taikomos visiems ginčams dėl tariamo Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Maroko Karalystės asociaciją (1) (toliau – Asociacijos susitarimas), II antraštinės dalies (išskyrus 24 straipsnį) arba Europos Sąjungos ir Maroko Karalystės susitarimo pasikeičiant laiškais dėl abipusių liberalizavimo priemonių, taikytinų žemės ūkio produktams, perdirbtiems žemės ūkio produktams, žuviai ir žuvininkystės produktams, bei dėl Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Maroko Karalystės asociaciją, 1, 2 ir 3 protokolų bei jų priedų pakeitimų nuostatų pažeidimo. Šio susitarimo procedūros taikomos, jei praėjus 60 dienų nuo kreipimosi į Asociacijos tarybą dėl ginčo pagal Asociacijos susitarimo 86 straipsnį, Asociacijos tarybai ginčo išspręsti nepavyko.
      2.   Asociacijos susitarimo 86 straipsnis taikomas ginčams, susijusiems su kitų Asociacijos susitarimo nuostatų taikymu ir aiškinimu.
      3.   Taikant 1 dalį ginčas laikomas išspręstu Asociacijos tarybai priėmus sprendimą, kaip numatyta Asociacijos susitarimo 86 straipsnio 2 dalyje, arba jai paskelbus, kad ginčo nebėra.
      II   SKYRIUS

         KONSULTACIJOS IR TARPININKAVIMAS

      3 straipsnis
      Konsultacijos
      1.   Šalys siekia išspręsti visus nesutarimus dėl 2 straipsnyje nurodytų nuostatų aiškinimo ir taikymo ir, surengusios konsultacijas, stengiasi kuo skubiau rasti tinkamą ir abiem pusėms priimtiną sprendimą. Šių konsultacijų metu Šalys taip pat privalo aptarti galimą tariamo nuostatų pažeidimo poveikį jų prekybai.
      2.   Šalis kreipiasi dėl konsultacijų, pateikdama rašytinį prašymą kitai Šaliai bei nusiųsdama jo kopiją Pramonės, prekybos ir paslaugų pakomitečiui, ir nurodo ginčijamąją priemonę bei 2 straipsnyje nurodytas susitarimų nuostatas, kurios, kaip ji mano, yra pažeistos.
      3.   Konsultacijos surengiamos per 40 dienų nuo prašymo gavimo dienos ir vyksta Šalies atsakovės teritorijoje, jei Šalys nesusitaria kitaip. Konsultacijos laikomos pasibaigusiomis per 60 dienų nuo prašymo gavimo dienos, nebent abi Šalys sutiktų tęsti konsultacijas. Konsultacijos, visų pirma visa šios procedūros metu atskleista informacija ir Šalių pateiktos nuomonės, yra konfidencialios ir jas vykdant nepažeidžiamos nei vienos Šalies teisės jokiose tolesnėse procedūrose.
      4.   Skubos atvejais, įskaitant atvejus, susijusius su greitai gendančiomis arba sezoninėmis prekėmis, konsultacijos surengiamos per 15 dienų nuo prašymo gavimo dienos ir laikomos pasibaigusiomis per 30 dienų nuo prašymo gavimo dienos.
      5.   Jei Šalis, kuriai teikiamas prašymas, per 20 darbo dienų nuo prašymo gavimo dienos neatsako į prašymą rengti konsultacijas, arba jei konsultacijos nesurengiamos per 3 arba 4 dalyje nustatytus terminus, jei konsultacijos užbaigtos nepasiekus abiem pusėms priimtino sprendimo, Šalis ieškovė gali prašyti sudaryti arbitrų kolegiją pagal 5 straipsnį.
      4 straipsnis
      Tarpininkavimas
      1.   Konsultacijų metu nepavykus rasti abiem pusėms priimtino sprendimo, Šalys gali susitarti kreiptis į tarpininką. Rašytinį prašymą tarpininkauti Šalis atsakovė turi pateikti Pramonės, prekybos ir paslaugų pakomitečiui; jame ji nurodo priemonę, dėl kurios vyko konsultacijos, ir tarpusavio sutarimu nustatytą tarpininkavimo įgaliojimą. Kiekviena Šalis įsipareigoja palankiai atsižvelgti į prašymus tarpininkauti.
      2.   Išskyrus atvejus, kai per 10 darbo dienų nuo prašymo tarpininkauti gavimo dienos Šalys bendrai pasirenka tarpininką, Pramonės, prekybos ir paslaugų pakomitečio pirmininkai arba jų atstovai burtų keliu išrenka tarpininką iš asmenų, įtrauktų į 19 straipsnyje nurodytą sąrašą ir nesančių nei vienos Šalies piliečiais, sąrašo. Tarpininkas išrenkamas per 15 darbo dienų nuo prašymo tarpininkauti gavimo dienos. Ne vėliau nei per 30 dienų nuo jo išrinkimo tarpininkas privalo sušaukti Šalis į posėdį. Ne vėliau nei prieš 15 dienų iki posėdžio kiekviena Šalis pateikia informaciją tarpininkui, kuris savo nuožiūra prireikus gali prašyti papildomos informacijos iš Šalių, specialistų arba techninių patarėjų. Taip gauta informacija turi būti atskleista abiem Šalims, kad jos galėtų pateikti pastabas. Tarpininkas pateikia nuomonę ne vėliau nei per 45 dienas nuo jo išrinkimo.
      3.   Tarpininkas į savo nuomonę gali įtraukti vieną ar daugiau rekomendacijų, kaip išspręsti ginčą pagal 2 straipsnyje nurodytas nuostatas. Į tarpininko nuomonę atsižvelgti neprivaloma.
      4.   Šalys gali susitarti keisti 2 dalyje nurodytus terminus. Tarpininkas taip pat gali nuspręsti keisti minėtus terminus kurios nors Šalies prašymu, atsižvelgdamas į susijusios Šalies patiriamus konkrečius sunkumus arba atvejo sudėtingumą.
      5.   Su tarpininkavimu susijusios procedūros, ypač tarpininko nuomonė, visa atskleista informacija ir Šalių pozicijos šių procedūrų metu, yra konfidencialios ir jas vykdant nepažeidžiamos nei vienos Šalies teisės jokiose tolesnėse procedūrose.
      6.   Šalims susitarus tarpininkavimo procedūros gali būti tęsiamos vykstant arbitražo procedūrai.
      7.   Tarpininkas pakeičiamas tik remiantis darbo tvarkos taisyklių 18–21 taisyklėse išdėstytomis priežastimis ir jose nurodyta tvarka.
      III   SKYRIUS

         GINČŲ SPRENDIMO PROCEDŪROS

         I   SKIRSNIS

            Arbitražo procedūra

      5 straipsnis
      Arbitražo procedūros inicijavimas
      1.   Jei Šalims nepavyko išspręsti ginčo konsultacijų metu, kaip numatyta 3 straipsnyje, arba kreipusis į tarpininką, kaip numatyta 4 straipsnyje, Šalis ieškovė gali pateikti prašymą sudaryti arbitrų kolegiją.
      2.   Rašytinis prašymas sudaryti arbitrų kolegiją pateikiamas Šaliai atsakovei ir Pramonės, prekybos ir paslaugų pakomitečiui. Šalis ieškovė prašyme nurodo konkrečią ginčijamąją priemonę ir paaiškina, kodėl tokia priemonė pažeidžia 2 straipsnyje nurodytas nuostatas. Sudaryti arbitrų kolegiją prašoma ne vėliau nei per 18 mėnesių nuo prašymo surengti konsultacijas gavimo dienos, nepažeidžiant Šalies ieškovės teisių ateityje prašyti naujų konsultacijų tuo pačiu klausimu.
      6 straipsnis
      Arbitrų kolegijos sudarymas
      1.   Arbitrų kolegiją sudaro trys arbitrai.
      2.   Per 10 darbo dienų nuo prašymo Šaliai atsakovei sudaryti arbitrų kolegiją gavimo dienos Šalys konsultuojasi, siekdamos susitarti dėl arbitrų kolegijos sudėties.
      3.   Šalims nepavykus susitarti dėl arbitrų kolegijos sudėties per 2 dalyje nustatytą laikotarpį, kiekviena Šalis gali prašyti Pramonės, prekybos ir paslaugų pakomitečio pirmininkų arba jų atstovų visus tris narius iš pagal 19 straipsnį sudaryto sąrašo išrinkti burtų keliu: vieną narį iš asmenų, pasiūlytų Šalies ieškovės, vieną narį iš asmenų, pasiūlytų Šalies atsakovės, ir vieną narį iš asmenų, kuriuos Šalys išrinko pirmininkauti. Šalims susitarus dėl vieno ar daugiau arbitrų kolegijos narių, likusieji nariai renkami tokia pačia tvarka.
      4.   Pramonės, prekybos ir paslaugų pakomitečio pirmininkai arba jų atstovai išrenka arbitrus per penkias darbo dienas nuo 3 dalyje nurodyto prašymo pateikimo dienos.
      5.   Arbitrų kolegijos sudarymo diena yra diena, kai išrenkami visi trys arbitrai.
      6.   Arbitrai pakeičiami tik remiantis Darbo tvarkos taisyklių 18–21 taisyklėse išdėstytomis priežastimis ir jose nurodyta tvarka.
      7 straipsnis
      Tarpinė arbitrų kolegijos ataskaita
      Ne vėliau nei per 120 dienų nuo arbitrų kolegijos sudarymo dienos arbitrų kolegija paskelbia Šalims tarpinę ataskaitą, kurioje išdėstomi nustatyti faktai, atitinkamų nuostatų taikomumas ir pagrindžiamos išvados bei teikiamos rekomendacijos. Bet kuri Šalis gali pateikti arbitrų kolegijai rašytinį prašymą peržiūrėti konkrečius tarpinės atskaitos aspektus ne vėliau nei per 15 dienų nuo jos paskelbimo. Į kolegijos galutinės ataskaitos išvadas įtraukiamos diskusijos dėl tarpinės peržiūros etapu pateiktų argumentų.
      8 straipsnis
      Arbitrų kolegijos sprendimas
      1.   Arbitrų kolegija paskelbia savo sprendimą Šalims bei Pramonės, prekybos ir paslaugų pakomitečiui per 150 dienų nuo arbitrų kolegijos sudarymo dienos. Jei arbitrų kolegija mano, kad šio termino laikytis neįmanoma, arbitrų kolegijos pirmininkas privalo raštu pranešti apie tai Šalims ir Pramonės, prekybos ir paslaugų pakomitečiui, nurodydamas vėlavimo priežastis ir dieną, kurią arbitrų kolegija ketina užbaigti darbą. Sprendimas jokiu būdu negali būti paskelbtas vėliau nei po 180 dienų nuo arbitrų kolegijos sudarymo dienos.
      2.   Skubos atvejais, įskaitant atvejus, susijusius su greitai gendančiomis arba sezoninėmis prekėmis, arbitrų kolegija deda visas pastangas, kad sprendimas būtų paskelbtas per 75 dienas nuo jos sudarymo dienos. Sprendimas jokiu būdu negali būti paskelbtas vėliau nei po 90 dienų nuo arbitrų kolegijos sudarymo. Arbitrų kolegija per 10 dienų nuo jos sudarymo pateikia preliminarų sprendimą, ar atvejis vertintinas kaip skubus.
      3.   Abiejų Šalių prašymu arbitrų kolegija bet kuriuo metu sustabdo darbą Šalių sutartam laikotarpiui, neviršijančiam 12 mėnesių, ir Šalies ieškovės prašymu vėl atnaujina darbą sutarto laikotarpio pabaigoje. Jei Šalis ieškovė nepaprašo arbitrų kolegijos atnaujinti darbo iki sutarto sustabdymo laikotarpio pabaigos, procedūra nutraukiama. Sustabdžius ir nutraukus arbitrų kolegijos darbą nepažeidžiamos nei vienos Šalies teisės jokios kitos tuo pačiu klausimu vykstančios procedūros metu.

         II   SKIRSNIS

            Sprendimo įgyvendinimas

      9 straipsnis
      Arbitrų kolegijos sprendimo įgyvendinimas
      Kiekviena Šalis imasi priemonių, būtinų arbitrų kolegijos sprendimui įgyvendinti, ir Šalys privalo stengtis susitarti dėl laikotarpio, per kurį tas sprendimas turi būti įgyvendintas.
      10 straipsnis
      Pagrįstos trukmės laikotarpis sprendimui įgyvendinti
      1.   Ne vėliau kaip per 30 dienų nuo arbitrų kolegijos sprendimo paskelbimo Šalims, Šalis atsakovė Šaliai ieškovei ir Pramonės, prekybos ir paslaugų pakomitečiui nurodo laikotarpį, kurio jai reikia sprendimui įgyvendinti (toliau – pagrįstos trukmės laikotarpis), jei neįmanoma sprendimo įgyvendinti iškart.
      2.   Šalims nesusitarus dėl pagrįstos trukmės laikotarpio arbitrų kolegijos sprendimui įgyvendinti, Šalis ieškovė per 20 dienų nuo pagal 1 dalį Šalies atsakovės pateikto pranešimo gavimo raštu paprašo arbitrų kolegijos nustatyti pagrįstos trukmės laikotarpį. Apie tokį prašymą tuo pačiu metu pranešama kitai Šaliai ir Pramonės, prekybos ir paslaugų pakomitečiui. Arbitrų kolegija paskelbia savo sprendimą Šalims ir Pramonės, prekybos ir paslaugų pakomitečiui per 30 dienų nuo prašymo pateikimo dienos.
      3.   Pagrįstos trukmės laikotarpis gali būti pratęstas Šalių tarpusavio susitarimu.
      11 straipsnis
      Priemonių, kurių imtasi arbitrų kolegijos sprendimui įgyvendinti, peržiūra
      1.   Iki pagrįstos trukmės laikotarpio pabaigos Šalis atsakovė praneša kitai Šaliai ir Pramonės, prekybos ir paslaugų pakomitečiui apie priemones, kurių ji ėmėsi arbitrų kolegijos sprendimui įgyvendinti.
      2.   Jei Šalys nesutaria dėl priemonės, apie kurią pranešta pagal 1 dalį, arba jos atitikties 2 straipsnyje nurodytoms nuostatoms, Šalis ieškovė gali pateikti rašytinį prašymą arbitrų kolegijai priimti sprendimą šiuo klausimu. Tokiame prašyme nurodoma konkreti ginčijamoji priemonė ir paaiškinama, kodėl tokia priemonė neatitinka 2 straipsnyje nurodytų nuostatų. Arbitrų kolegija paskelbia savo sprendimą per 90 dienų nuo prašymo pateikimo dienos. Skubos atvejais, įskaitant atvejus, susijusius su greitai gendančiomis arba sezoninėmis prekėmis, arbitrų kolegija paskelbia savo sprendimą per 45 dienas nuo prašymo pateikimo dienos.
      12 straipsnis
      Laikinos taisomosios priemonės, kurių imamasi, jei neįgyvendinamas arbitrų kolegijos sprendimas
      1.   Jei Šalis atsakovė iki pagrįstos trukmės laikotarpio pabaigos nepraneša apie jokią priemonę, kurios imtasi arbitrų kolegijos sprendimui įgyvendinti, arba jei arbitrų kolegija nusprendžia, kad priemonė, apie kurią pranešta pagal 11 straipsnio 1 dalį, nesuderinama su Šalies įsipareigojimais pagal 2 straipsnyje nurodytas nuostatas, Šalis atsakovė Šalies ieškovės prašymu pateikia pasiūlymą dėl laikinos kompensacijos.
      2.   Jei dėl kompensacijos nesutariama per 30 dienų nuo pagrįstos trukmės laikotarpio pabaigos arba nuo arbitrų kolegijos sprendimo pagal 11 straipsnį, kad priemonė, kurios imtasi, yra nesuderinama su 2 straipsnyje nurodytomis nuostatomis, Šalis ieškovė įgyja teisę, apie tai pranešusi kitai Šaliai ir Pramonės, prekybos ir paslaugų pakomitečiui, sustabdyti visus dėl bet kurios 2 straipsnyje nurodytos nuostatos atsirandančius įsipareigojimus, kurie yra lygiaverčiai dėl pažeidimo atsiradusiai žalai, susijusiai su panaikinimu arba sumažinimu. Šalis ieškovė gali sustabdyti įsipareigojimus praėjus 10 darbo dienų nuo Šalies atsakovės pateikto pranešimo gavimo dienos, nebent Šalis atsakovė paprašo arbitražo procedūros pagal 3 dalį.
      3.   Jei Šalis atsakovė mano, kad sustabdymo mastas neatitinka dėl pažeidimo atsiradusios žalos, susijusios su panaikinimu arba sumažinimu, lygio, ji gali pateikti arbitrų kolegijai rašytinį prašymą išspręsti šį klausimą. Iki 2 dalyje nurodyto 10 darbo dienų laikotarpio pabaigos apie tokį prašymą pranešama kitai Šaliai ir Pramonės, prekybos ir paslaugų pakomitečiui. Arbitrų kolegija, prireikus paprašiusi specialistų nuomonės, per 30 dienų nuo prašymo pateikimo dienos praneša Šalims ir už prekybos klausimus atsakingai institucijai apie savo sprendimą dėl įsipareigojimų sustabdymo masto. Įsipareigojimai nesustabdomi, kol arbitrų kolegija nepaskelbia sprendimo; sustabdymas turi atitikti arbitrų kolegijos sprendimą.
      4.   Įsipareigojimai sustabdomi laikinai tik tol, kol yra atšaukiama priemonė, kuria pažeidžiamos 2 straipsnyje nurodytos nuostatos, arba kol ta priemonė iš dalies pakeičiama taip, kad atitiktų minėtas nuostatas, kaip nustatyta 13 straipsnyje, arba kol Šalys susitaria išspręsti ginčą.
      13 straipsnis
      Priemonių, kurių imtasi sprendimui įgyvendinti sustabdžius įsipareigojimus, peržiūra
      1.   Šalis atsakovė praneša kitai Šaliai ir Pramonės, prekybos ir paslaugų pakomitečiui apie priemonę, kurios ji ėmėsi arbitrų kolegijos sprendimui įgyvendinti, ir apie prašymą nutraukti Šalies ieškovės taikomą įsipareigojimų sustabdymą.
      2.   Jei Šalys per 30 dienų nuo pranešimo gavimo nesusitaria dėl priemonės, apie kurią pranešta, atitikties 2 straipsnyje nurodytoms nuostatoms, Šalis ieškovė pateikia arbitrų kolegijai rašytinį prašymą priimti sprendimą šiuo klausimu. Apie tokį prašymą tuo pačiu metu pranešama kitai Šaliai ir Pramonės, prekybos ir paslaugų pakomitečiui. Arbitrų kolegija paskelbia savo sprendimą Šalims ir Pramonės, prekybos ir paslaugų pakomitečiui per 45 dienas nuo prašymo pateikimo dienos. Jei arbitrų kolegija nustato, kad sprendimo įgyvendinimo priemonė atitinka 2 straipsnyje nurodytas nuostatas, įsipareigojimų sustabdymas nutraukiamas.

         III   SKIRSNIS

            Bendrosios nuostatos

      14 straipsnis
      Abiem pusėms priimtinas sprendimas
      Pagal šį susitarimą bet kuriuo metu Šalys gali priimti abiem pusėms priimtiną sprendimą. Apie tokį sprendimą jos praneša Pramonės, prekybos ir paslaugų pakomitečiui ir arbitrų kolegijai. Pranešus apie abiem pusėms priimtiną sprendimą, arbitrų kolegija nutraukia darbą ir procedūra baigiama.
      15 straipsnis
      Darbo tvarkos taisyklės
      1.   Šio susitarimo III skyriuje nustatytoms ginčų sprendimo procedūroms taikomos prie šio susitarimo pridedamos Darbo tvarkos taisyklės.
      2.   Jei Šalys nenusprendžia kitaip, visi arbitrų kolegijos posėdžiai yra vieši, kaip nustatyta Darbo tvarkos taisyklėse.
      16 straipsnis
      Informacija ir techniniai patarimai
      Arbitrų kolegija Šalies prašymu arba savo iniciatyva gali gauti informaciją, kurią ji laiko tinkama arbitrų kolegijos nagrinėjimui. Jei mano, kad tai tinkama, arbitrų kolegija taip pat turi teisę prašyti atitinkamos specialistų nuomonės. Prieš pasirinkdama specialistus arbitrų kolegija konsultuojasi su Šalimis. Taip gauta informacija turi būti atskleista abiem Šalims, kad jos galėtų pateikti pastabas. Jeigu Šalys nesusitaria kitaip, vadovaujantis Darbo tvarkos taisyklėmis, Šalyse įsisteigusiems suinteresuotiesiems fiziniams ar juridiniams asmenims leidžiama arbitrų kolegijoms teikti pranešimus raštu. Tokie pranešimai apima faktinius ginčo aspektus ir nėra susiję su teisiniais aspektais.
      17 straipsnis
      Aiškinimo taisyklės
      Arbitrų kolegija 2 straipsnyje nurodytas nuostatas aiškina vadovaudamasi įprastomis tarptautinės viešosios teisės, įskaitant Vienos konvenciją dėl tarptautinių sutarčių teisės, aiškinimo taisyklėmis. Arbitrų kolegijos sprendimais negali būti nustatyta daugiau ar mažiau teisių ir prievolių nei nustatyta pagal 2 straipsnyje nurodytas nuostatas.
      18 straipsnis
      Arbitrų kolegijos sprendimai
      1.   Arbitrų kolegija deda visas pastangas, kad visi sprendimai būtų priimami bendru sutarimu. Jeigu sprendimo negalima priimti bendru sutarimu, sprendimas dėl svarstomo klausimo priimamas balsų dauguma. Tačiau jokiais atvejais nėra skelbiamos atskirosios arbitrų nuomonės.
      2.   Visi arbitrų kolegijos sprendimai yra privalomi Šalims ir jais nenustatoma jokių teisių ar įsipareigojimų fiziniams ar juridiniams asmenims. Sprendime išdėstomi nustatyti faktai, 2 straipsnyje nurodytų atitinkamų susitarimų nuostatų taikomumas ir pagrindžiamos kolegijos išvados. Pramonės, prekybos ir paslaugų pakomitetis viešai skelbia visus arbitrų kolegijos sprendimus, išskyrus tuos atvejus, kai kolegija nusprendžia kitaip, siekdama užtikrinti slaptos verslo informacijos konfidencialumą.
      IV   SKYRIUS

         BENDROSIOS NUOSTATOS

      19 straipsnis
      Arbitrų sąrašai
      1.   Pramonės, prekybos ir paslaugų pakomitetis ne vėliau kaip per šešis mėnesius nuo šio susitarimo įsigaliojimo sudaro ne mažiau kaip 15 asmenų, pageidaujančių ir galinčių būti arbitrais, sąrašą. Kiekviena Šalis pasiūlo mažiausiai penkis asmenis būti arbitrais. Abi Šalys taip pat pasirenka mažiausiai penkis asmenis, kurie nėra nei vienos Šalies piliečiai ir kurie eis arbitrų kolegijos pirmininko pareigas. Pramonės, prekybos ir paslaugų pakomitetis privalo užtikrinti, kad sąraše visuomet būtų tiek asmenų.
      2.   Arbitrai turi specialiųjų teisės ir tarptautinės prekybos žinių arba patirties. Jie yra nepriklausomi, dalyvauja kaip individualūs asmenys ir nevykdo jokios organizacijos ar Vyriausybės nurodymų, neturi ryšių su bet kurios Šalies Vyriausybėmis ir laikosi prie šio susitarimo pridedamo Elgesio kodekso.
      3.   Pramonės, prekybos ir paslaugų pakomitetis gali sudaryti papildomus mažiausiai 15 asmenų, turinčių su konkrečiais sektoriais susijusių žinių srityse, kurioms taikomi 2 straipsnyje nurodyti susitarimai, sąrašus. Kiekviena Šalis pasiūlo mažiausiai penkis asmenis būti arbitrais. Abi Šalys taip pat pasirenka mažiausiai penkis asmenis, kurie nėra nei vienos Šalies piliečiai ir kurie eis arbitrų kolegijos pirmininko pareigas. Kai taikoma 6 straipsnio 2 dalyje nustatyta atrankos procedūra, Pramonės, prekybos ir paslaugų pakomitečio pirmininkai bendru Šalių sutarimu gali naudotis su konkrečiais sektoriais susijusiu sąrašu.
      20 straipsnis
      Ryšys su PPO įsipareigojimais
      1.   Jeigu Šalis siekia išspręsti ginčą dėl įsipareigojimo pagal PPO susitarimą, ji taiko atitinkamas PPO susitarimo taisykles ir procedūras, kurios yra taikomos nepaisant šio susitarimo nuostatų.
      2.   Jeigu Šalis siekia išspręsti ginčą dėl įsipareigojimo, kuriam taikomas šis susitarimas, kaip nustatyta 2 straipsnyje, ji taiko šio susitarimo taisykles ir procedūras.
      3.   Jei Šalis siekia išspręsti ginčą dėl įsipareigojimo, kuriam taikomas šis susitarimas, kaip nustatyta 2 straipsnyje, ir kuris iš esmės atitinka įsipareigojimą pagal PPO susitarimą, ji taiko atitinkamas PPO susitarimo taisykles ir procedūras, kurios yra taikomos nepaisant šio susitarimo nuostatų, nebent Šalys susitaria kitaip.
      4.   Inicijavus ginčų sprendimo procedūras, ginčus sprendžia tik pagal ankstesnes dalis išrinktas forumas, jeigu jis neatsisakė savo jurisdikcijos.
      5.   Nė viena šio susitarimo nuostata netrukdo Šaliai sustabdyti įsipareigojimų, kuriuos sustabdyti leido PPO ginčų sprendimo institucija, vykdymą. PPO susitarimas netaikomas siekiant sutrukdyti Šaliai sustabdyti įsipareigojimus pagal šį susitarimą vykdymo.
      21 straipsnis
      Terminai
      1.   Visi šiame susitarime nustatyti terminai, įskaitant laikotarpį, per kurį arbitrų kolegija turi paskelbti savo sprendimus, skaičiuojami kalendorinėmis dienomis nuo kitos dienos po veiksmo ar fakto, kurio atžvilgiu jie nustatyti, jei nenustatyta kitaip.
      2.   Kiekvienas šiame susitarime nurodytas terminas gali būti pratęstas Šalių tarpusavio susitarimu. Šalys įsipareigoja palankiai atsižvelgti į prašymus pratęsti terminą dėl Šalies patiriamų sunkumų siekiant laikytis šio susitarimo procedūrų. Šalies prašymu arbitrų kolegija gali pakeisti procedūroms taikomus terminus, atsižvelgdama į skirtingą Šalių išsivystymo lygį.
      22 straipsnis
      Susitarimo peržiūra ir pakeitimai
      1.   Įsigaliojus šiam susitarimui ir jo priedams, Asociacijos taryba gali bet kuriuo metu peržiūrėti jų įgyvendinimą, siekdama nuspręsti, ar juos tęsti toliau, pakeisti arba nutraukti.
      2.   Atlikdama peržiūrą, Asociacijos taryba gali svarstyti galimybę įsteigti apeliacinę instituciją, kuri būtų bendra keliems Europos ir Viduržemio jūros regiono šalių susitarimams.
      3.   Asociacijos taryba gali nuspręsti pakeisti šį susitarimą ir jo priedus.
      23 straipsnis
      Įsigaliojimas
      Šalys šį susitarimą privalo patvirtinti pagal savo procedūras. Šis susitarimas įsigalioja antro mėnesio pirmą dieną po tos dienos, kurią Šalys praneša viena kitai apie procedūrų, nurodytų šiame straipsnyje, užbaigimą.

         Priimta Briuselyje du tūkstančiai dešimtų metų gruodžio tryliktą dieną dviem egzemplioriais anglų, bulgarų, čekų, danų, estų, graikų, ispanų, italų, vokiečių, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir arabų kalbomis. Visi tekstai yra autentiški.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Кралство Мароко
            Por el Reino de Marruecos
            Za Marocké království
            For Kongeriget Marokko
            Für das Königreich Marokko
            Maroko Kuningriigi nimel
            Για το Βασίλειο του Μαρόκου
            For the Kingdom of Morocco
            Pour le Royaume du Maroc
            Per il Regno del Marocco
            Marokas Karalistes vārdā –
            Maroko Karalystės vardu
            A Marokkói Királyság részéről
            Għar-Renju tal-Marokk
            Voor het Koninkrijk Marokko
            W imieniu Królestwa Maroka
            Pelo Reino de Marrocos
            Pentru Regatul Maroc
            Za Marocké kráľovstvo
            Za Kraljevino Maroko
            Marokon kuningaskunnan puolesta
            För Konungariket Marocko

         (1)  Šio susitarimo nuostatos nedaro poveikio Protokolo dėl sąvokos „produktų kilmė“ apibrėžties ir administracinio bendradarbiavimo metodų 34 straipsnio taikymui.

         PRIEDAI

                        I PRIEDAS.

                     ARBITRŲ KOLEGIJOS DARBO TVARKOS TAISYKLĖS

                        II PRIEDAS.

                     ARBITRŲ KOLEGIJOS NARIŲ IR TARPININKŲ ELGESIO KODEKSAS

            I PRIEDAS

               ARBITRŲ KOLEGIJOS DARBO TVARKOS TAISYKLĖS

               Bendrosios nuostatos

                        1.

                        Šiame susitarime ir pagal šias taisykles:
                        patarėjas– asmuo, Šalies pasamdytas patarti arba padėti tai Šaliai arbitrų kolegijos darbe;
                        Šalis ieškovė– Šalis, kuri prašo sudaryti arbitrų kolegiją pagal šio susitarimo 5 straipsnį;
                        Šalis atsakovė– Šalis, kuri, kaip įtariama, pažeidė šio susitarimo 2 straipsnyje nurodytas nuostatas;
                        arbitrų kolegija– pagal šio susitarimo 6 straipsnį sudaryta kolegija;
                        Šalies atstovas– darbuotojas arba kitas Vyriausybės departamento, įstaigos ar Šalies kitos valstybinės institucijos paskirtas asmuo;
                        diena– kalendorinė diena, jei nenurodyta kitaip.

                        2.

                        Už ginčų sprendimo procedūros logistinį administravimą, ypač už posėdžių rengimą, yra atsakinga Šalis atsakovė, nebent susitariama kitaip. Tačiau, Europos Sąjungai tenka visų organizacinių reikalų išlaidos, susijusios su konsultacijomis, tarpininkavimu ir arbitražu, išskyrus tarpininkų ir arbitrų atlyginimus bei išlaidas, kurios yra kompensuojamos bendrai.

               Pranešimai

                        3.

                        Visus prašymus, pranešimus, rašytinius pareiškimus ar kitus dokumentus Šalys ir arbitrų kolegija siunčia e. paštu ir tą pačią dieną išsiunčia kopiją naudodamosi faksimiliniu ryšiu, registruotu paštu, pasiuntinių paslaugomis, pristatymo su gavimo patvirtinimu paslauga ar kitomis ryšio priemonėmis, kurias naudojant yra numatytas išsiunčiamų dokumentų registravimas. Jei neįrodyta kitaip, e. paštu ir faksimiliniu ryšiu siųstas pranešimas laikomas gautu jo išsiuntimo dieną.

                        4.

                        Kiekvieno savo rašytinio pareiškimo elektroninę kopiją Šalis pateikia kitai Šaliai ir kiekvienam arbitrui. Taip pat pateikiama popierinė dokumento kopija.

                        5.

                        Visi pranešimai atitinkamai adresuojami Maroko užsienio reikalų ministerijai ir Europos Komisijos Prekybos generaliniam direktoratui.

                        6.

                        Bet kuriame prašyme, pranešime, rašytiniame pareiškime ar kitame su arbitrų kolegijos darbu susijusiame dokumente rastos smulkios rašybos klaidos gali būti ištaisytos siunčiant naują dokumentą, kuriame aiškiai nurodyti pakeitimai.

                        7.

                        Jei paskutinė dokumentų pristatymo diena sutampa su oficialia Maroko arba Sąjungos šventės ar nedarbo diena, dokumentas gali būti pristatytas pirmąją darbo dieną po jos. Kiekvieną gruodžio pirmąjį pirmadienį Šalys pasikeičia kitiems metais numatytų oficialių švenčių ir nedarbo dienų sąrašais. Jokie dokumentai, pranešimai ar prašymai negali būti laikomi gautais oficialios šventės ar nedarbo dieną. Be to, apskaičiuojant visus nustatytus šiame susitarime darbo dienomis išreikštus terminus, atsižvelgiama tik į abiem Šalims bendras darbo dienas.

                        8.

                        Atsižvelgiant į svarstomų nuostatų objektą, visų vadovaujantis šiuo susitarimu Pramonės, prekybos ir paslaugų pakomitečiui adresuotų prašymų ir pranešimų kopijos taip pat pateikiamos kitiems pagal Asociacijos susitarimą įsteigtiems susijusiems pakomitečiams.

               Arbitražo pradžia

                        9.

                                    a)

                                    Jei pagal šio susitarimo 6 straipsnį arba Darbo tvarkos taisyklių 19, 20 arba 49 taisykles arbitrų kolegijos nariai yra išrenkami burtų keliu, abiejų Šalių atstovai dalyvauja burtų traukime.

                                    b)

                                    Jei Šalys nesusitaria kitaip, per septynias darbo dienas nuo arbitrų kolegijos sudarymo dienos jos susitinka su arbitrų kolegija, kad nustatytų klausimus, kuriuos, kaip mano Šalys arba arbitrų kolegija, reikia išspręsti, įskaitant klausimus dėl arbitrams mokėtino atlyginimo ir išlaidų, atitinkančių PPO standartus. Arbitrų kolegijos nariai ir Šalių atstovai gali dalyvauti šiame susitikime telefonu ar per vaizdo konferenciją.

                        10.

                                    a)

                                    Jei per penkias darbo dienas nuo arbitrų išrinkimo dienos Šalys nesusitaria kitaip, arbitrų kolegijos įgaliojimai yra šie:
                                    „atsižvelgiant į atitinkamas Susitarimo dėl ginčų sprendimo 2 straipsnyje nurodytas susitarimų nuostatas, nagrinėti prašyme dėl arbitrų kolegijos sudarymo pateiktą klausimą, priimti sprendimus dėl atitinkamos priemonės atitikties Susitarimo dėl ginčų sprendimo 2 straipsnyje nurodytoms nuostatoms ir pagal Susitarimo dėl ginčų sprendimo 8 straipsnį priimti sprendimą“;

                                    b)

                                    Šalys privalo pranešti apie arbitrų kolegijos įgaliojimus, dėl kurių jos susitarė, per penkias darbo dienas nuo jų susitarimo.

               Pirminiai pareiškimai

                        11.

                        Šalis ieškovė ne vėliau kaip per 20 dienų nuo arbitrų kolegijos sudarymo dienos pateikia pirminį rašytinį pareiškimą. Šalis atsakovė atsakomąjį rašytinį pareiškimą pateikia ne vėliau kaip per 20 dienų nuo pirminio rašytinio pareiškimo pateikimo dienos.

               Arbitrų kolegijų darbas

                        12.

                        Arbitrų kolegijos pirmininkas vadovauja visiems posėdžiams. Arbitrų kolegija gali įgalioti pirmininką priimti administracinius ir procedūrinius sprendimus.

                        13.

                        Išskyrus atvejus, kai šiame susitarime nurodyta kitaip, arbitrų kolegija veiklą gali vykdyti naudodama bet kokias priemones, įskaitant telefoninį, faksimilinį ar kompiuterinį ryšį.

                        14.

                        Arbitrų kolegijos svarstymuose gali dalyvauti tik arbitrai, tačiau arbitrų kolegijos nariai gali leisti, kad tokiuose svarstymuose dalyvautų ir jų padėjėjai.

                        15.

                        Visų sprendimų projektų rengimas yra išskirtinė arbitrų kolegijos pareiga ir negali būti perduodama kitiems asmenims.

                        16.

                        Kilus procedūriniam klausimui, kuris nepatenka į šio susitarimo ir jo priedų nuostatų taikymo sritį, arbitrų kolegija, pasitarusi su Šalimis, gali taikyti atitinkamą procedūrą, kuri atitinka minėtas nuostatas.

                        17.

                        Jei arbitrų kolegija mano, kad reikia keisti kurį nors ginčo nagrinėjimo metu taikomą terminą arba atlikti bet kokį kitą procedūrinį arba administracinį patikslinimą, ji raštu praneša Šalims apie pakeitimo ar patikslinimo priežastis ir nurodo reikalingą terminą arba patikslinimą. Pasitarusi su Šalimis, arbitrų kolegija gali priimti sprendimą dėl tokio pakeitimo ar patikslinimo. Šio susitarimo 8 straipsnio 2 dalyje nustatyti terminai nekeičiami.

               Pakeitimas

                        18.

                        Jei arbitras negali dalyvauti ginčo nagrinėjime, nusišalina arba turi būti pakeistas, jį pakeisiantis asmuo išrenkamas pagal 6 straipsnio 3 dalį.

                        19.

                        Jei Šalis mano, kad arbitras nesilaiko Elgesio kodekso ir dėl šios priežasties turėtų būti pakeistas, per 15 dienų nuo momento, kai ji sužinojo apie aplinkybių, pagrindžiančių faktą, kad arbitras iš esmės pažeidė Elgesio kodeksą, buvimą, ši Šalis turėtų pranešti kitai Šaliai.
                        Jei Šalis mano, kad arbitras, išskyrus pirmininką, nesilaiko Elgesio kodekso reikalavimų, Šalys pasitaria ir, jei susitaria, pakeičia arbitrą ir pasirenka jį pakeisiantį asmenį šio susitarimo 6 straipsnio 3 dalyje nustatyta tvarka.
                        Jei Šalys nesutaria, ar reikia pakeisti arbitrą, bet kuri Šalis gali prašyti šį klausimą perduoti spręsti arbitrų kolegijos pirmininkui, kurio sprendimas yra galutinis.
                        Pirmininkui nusprendus, kad arbitras nesilaiko Elgesio kodekso reikalavimų, jis burtų keliu išrenka naują arbitrą iš šio susitarimo 19 straipsnio 1 dalyje nurodyto asmenų sąrašo, kurio nariu buvo ir pirmasis arbitras. Jei pirmąjį arbitrą išrinko Šalys pagal šio susitarimo 6 straipsnio 2 dalį, jį pakeisiantis asmuo išrenkamas burtų keliu iš Šalies ieškovės ir Šalies atsakovės pasiūlytų asmenų sąrašų pagal šio susitarimo 19 straipsnio 1 dalį. Naujas arbitras išrenkamas per penkias darbo dienas nuo prašymo pateikimo arbitrų kolegijos pirmininkui dienos.

                        20.

                        Jei Šalis mano, kad arbitrų kolegijos pirmininkas nesilaiko Elgesio kodekso reikalavimų, Šalys pasitaria ir, jei susitaria, pakeičia pirmininką ir pasirenka jį pakeisiantį asmenį šio susitarimo 6 straipsnio 3 dalyje nustatyta tvarka.
                        Jei Šalys nesutaria, ar reikia pakeisti arbitrų kolegijos pirmininką, bet kuri Šalis gali prašyti šį klausimą perduoti spręsti vienam iš likusių asmenų sąrašo narių, pasirinktų eiti arbitrų kolegijos pirmininkų pareigas pagal šio susitarimo 19 straipsnio 1 dalį. Jo vardą ir pavardę burtų keliu ištraukia Pramonės, prekybos ir paslaugų pakomitečio pirmininkai arba jų atstovai. Šio asmens sprendimas dėl būtinybės pakeisti pirmininką yra galutinis.
                        Jei šis asmuo nusprendžia, kad pirmasis pirmininkas nesilaiko Elgesio kodekso reikalavimų, jis burtų keliu išrenka naują pirmininką iš šio susitarimo 19 straipsnio 1 dalyje nurodyto asmenų sąrašo likusiųjų asmenų, kurie gali eiti pirmininkų pareigas. Naujas pirmininkas išrenkamas per penkias darbo dienas nuo šioje dalyje nurodyto prašymo pateikimo.

                        21.

                        Arbitrų kolegijos darbas sustabdomas tam laikotarpiui, kuris reikalingas 18, 19 ir 20 taisyklėse nurodytoms procedūroms vykdyti.

               Posėdžiai

                        22.

                        Pirmininkas, pasitaręs su Šalimis ir kitais arbitrų kolegijos nariais, paskiria posėdžio dieną bei laiką ir patvirtina tai Šalims raštu. Be to, jei posėdis yra viešas, už ginčo nagrinėjimo procedūros logistinį administravimą atsakinga Šalis šią informaciją paskelbia viešai. Jeigu Šalys neprieštarauja, arbitrų kolegija gali nuspręsti posėdžio nešaukti.

                        23.

                        Jei Šalys nesusitaria kitaip, kai Šalis ieškovė yra Marokas, posėdžiai rengiami Briuselyje, o kai Šalis ieškovė yra Sąjunga, posėdžiai rengiami Rabate.

                        24.

                        Arbitrų kolegija gali sušaukti papildomą posėdį tik išskirtinėmis aplinkybėmis. Dėl šio susitarimo 10 straipsnio 2 dalyje, 11 straipsnio 2 dalyje, 12 straipsnio 3 dalyje ir 13 straipsnio 2 dalyje nustatytų procedūrų papildomi posėdžiai nešaukiami.

                        25.

                        Visi arbitrai dalyvauja visuose posėdžiuose.

                        26.

                        Nepaisant to, ar nagrinėjimas yra viešas, ar ne, posėdyje gali dalyvauti šie asmenys:

                                    a)

                                    Šalių atstovai;

                                    b)

                                    Šalių patarėjai;

                                    c)

                                    administracijos darbuotojai, vertėjai žodžiu ir raštu, teismo referentai ir

                                    d)

                                    arbitrų padėjėjai.

                              Į arbitrų kolegiją gali kreiptis tik Šalių atstovai ir patarėjai.

                        27.

                        Ne vėliau kaip prieš penkias darbo dienas iki posėdžio dienos kiekviena Šalis įteikia asmenų, kurie posėdyje tos Šalies vardu pateiks žodinius argumentus ar žodinius paaiškinimus, ir kitų atstovų ar patarėjų, kurie dalyvaus posėdyje, pavardžių sąrašą.

                        28.

                        Jei Šalys nesusitaria kitaip, arbitrų kolegijos posėdžiai yra vieši. Šalims nusprendus, kad posėdis yra uždaras, dalis posėdžio vis dėlto gali būti vieša, jei Šalių prašymu taip nusprendžia arbitrų kolegija. Tačiau jei Šalies pareiškimuose ir argumentuose yra slaptos verslo informacijos, arbitrų kolegija susirenka į uždarą posėdį.

                        29.

                        Arbitrų kolegijos posėdžio tvarka:

                                    Argumentavimas:

                                                a)

                                                Šalies ieškovės argumentai;

                                                b)

                                                Šalies atsakovės argumentai.

                                    Priešiniai argumentai:

                                                a)

                                                Šalies ieškovės argumentai;

                                                b)

                                                Šalies atsakovės prieštaravimas.

                        30.

                        Arbitrų kolegija gali pateikti tiesioginius klausimus bet kuriai Šaliai bet kuriuo posėdžio metu.

                        31.

                        Arbitrų kolegija pasirūpina, kad kiekvieno posėdžio protokolas būtų kuo greičiau parengtas ir įteiktas Šalims.

                        32.

                        Per 10 darbo dienų nuo posėdžio dienos kiekviena Šalis gali pateikti papildomą rašytinį pareiškimą dėl bet kokio posėdžio metu kilusio klausimo.

               Klausimai raštu

                        33.

                        Arbitrų kolegija bet kuriuo nagrinėjimo metu gali vienai ar abiem Šalims pateikti klausimus raštu. Kiekviena Šalis gauna dokumento su arbitrų kolegijos užduotais klausimais kopiją.

                        34.

                        Be to, rašytinių atsakymo į arbitrų kolegijos klausimus kopiją Šalis pateikia kitai Šaliai. Per penkias darbo dienas nuo gavimo kiekvienai Šaliai suteikiama galimybė raštu pateikti pastabas dėl kitos Šalies atsakymo.

               Konfidencialumas

                        35.

                        Šalys užtikrina arbitrų kolegijos posėdžių konfidencialumą, jei posėdžiaujama uždarai pagal 28 taisyklę. Kiekviena Šalis neskelbtina laiko informaciją, kurią kita Šalis pateikė arbitrų kolegijai ir nurodė, kad ji yra neskelbtina. Jei Šalis arbitrų kolegijai pateikia rašytinio pareiškimo variantą su neskelbtina informacija, ji kitos Šalies prašymu ir ne vėliau kaip per 15 dienų nuo prašymo arba pareiškimo pateikimo dienos (nuo vėlesnės) pateikia neslaptą pareiškime esančios informacijos santrauką, kurią būtų galima skelbti viešai. Šios taisyklės netrukdo Šaliai viešai atskleisti savo pozicijos.

                  Ex parte bendravimas

                        36.

                        Arbitrų kolegija negali susitikti ar susisiekti su Šalimi nedalyvaujant kitai Šaliai.

                        37.

                        Nei vienas arbitrų kolegijos arbitras negali su Šalimi arba abiem Šalimis aptarinėti jokio su ginčo nagrinėjimu susijusio aspekto, jeigu nedalyvauja kiti arbitrai.

                  Amicus curiae pareiškimai

                        38.

                        Jei Šalys per penkias dienas nuo arbitrų kolegijos sudarymo dienos nesusitaria kitaip, arbitrų kolegija gali priimti neprašytus rašytinius pareiškimus, jeigu jie pateikiami per 10 dienų nuo arbitrų kolegijos sudarymo dienos, yra glausti bei jokiu būdu ne didesnės apimties kaip 15 spausdintų puslapių, įskaitant priedus, ir tiesiogiai susiję su arbitrų kolegijos svarstomu faktiniu ginču.

                        39.

                        Pareiškime pateikiamas pareiškimą padavusio fizinio arba juridinio asmens aprašymas, jo veiklos pobūdis ir finansavimo šaltiniai ir šio asmens interesų arbitražo procese pobūdis. Pareiškimas pateikiamas Šalių pasirinkta kalba pagal šių darbo tvarkos taisyklių 42 ir 43 taisykles.

                        40.

                        Arbitrų kolegija savo sprendime išvardija visus gautus pareiškimus, kurie atitinka pirmiau nustatytas taisykles. Arbitrų kolegija neprivalo savo sprendime atsižvelgti į šiuose pareiškimuose pateiktus argumentus. Kiekvienas pareiškimas, kurį arbitrų kolegija gauna pagal šią taisyklę, pateikiamas Šalims, kad šios pateiktų pastabas.

               Skubos atvejai

                        41.

                        Šiame susitarime nurodytais skubos atvejais arbitrų kolegija, pasitarusi su Šalimis, prireikus pakoreguoja šiose taisyklėse nurodytus terminus ir apie tokius pakeitimus praneša Šalims.

               Vertimas raštu ir žodžiu

                        42.

                        Vykstant šio susitarimo 6 straipsnio 2 dalyje nurodytoms konsultacijoms ir ne vėliau nei įvyksta šių darbo tvarkos taisyklių 9 taisyklės b dalyje nurodytas posėdis, Šalys siekia susitarti dėl bendros darbo kalbos arbitrų kolegijos darbo metu.

                        43.

                        Šalims nepavykus susitarti dėl bendros darbo kalbos, kiekviena Šalis pasirūpina, kad jos rašytiniai pareiškimai būtų išversti į kitos Šalies pasirinktą kalbą, ir pati padengia šių vertimų išlaidas.

                        44.

                        Šalis atsakovė pasirūpina žodinių pareiškimų vertimu į Šalių pasirinktas kalbas.

                        45.

                        Arbitrų kolegijos sprendimai skelbiami Šalių pasirinkta kalba ar kalbomis.

                        46.

                        Šalys gali pareikšti pastabas dėl pagal šias taisykles parengto dokumento vertimo.

               Terminų apskaičiavimas

                        47.

                        Jei taikydama šių darbo tvarkos taisyklių 7 taisyklę Šalis gauna dokumentą ne tą pačią dieną, kurią tą patį dokumentą gavo kita Šalis, kiekvienas laikotarpis, kurio skaičiavimas priklauso nuo gavimo dienos, skaičiuojamas nuo vėlesnės to dokumento gavimo dienos.

               Kitos procedūros

                        48.

                        Šios darbo tvarkos taisyklės taip pat taikomos šio susitarimo 10 straipsnio 2 dalyje, 11 straipsnio 2 dalyje, 12 straipsnio 3 dalyje ir 13 straipsnio 2 dalyje nustatytoms procedūroms. Tačiau šiose darbo tvarkos taisyklėse nustatyti terminai koreguojami pagal specialiuosius terminus, numatytus arbitrų kolegijos sprendimui priimti vykdant minėtas kitas procedūras.

                        49.

                        Jei pirmajai arbitrų kolegijai arba keliems jos nariams nepavyksta dar kartą susirinkti į posėdį dėl šio susitarimo 10 straipsnio 2 dalyje, 11 straipsnio 2 dalyje, 12 straipsnio 3 dalyje ir 13 straipsnio 2 dalyje nustatytų procedūrų, taikomos šio susitarimo 6 straipsnyje išdėstytos procedūros. Sprendimo paskelbimo terminas pratęsiamas 15 dienų.

            II PRIEDAS

               ARBITRŲ KOLEGIJOS NARIŲ IR TARPININKŲ ELGESIO KODEKSAS

               Apibrėžtys

                        1.

                        Šiame elgesio kodekse:
                        a)   narys arba arbitras- pagal šio susitarimo 6 straipsnį sudarytos arbitrų kolegijos narys;
                        b)   tarpininkas- pagal šio susitarimo 4 straipsnį tarpininko funkciją atliekantis asmuo;
                        c)   kandidatas- asmuo, kurio pavardė yra šio susitarimo 19 straipsnyje nurodytame arbitrų sąraše ir kurio išrinkimas arbitrų kolegijos nariu yra svarstomas pagal šio susitarimo 6 straipsnį;
                        d)   padėjėjas- asmuo, kuris nario nustatytomis paskyrimo sąlygomis tvarko reikalus, atlieka tyrimą ar padeda nariui;
                        e)   ginčo nagrinėjimas- pagal šį susitarimą arbitrų kolegijos atliekamas nagrinėjimas, jei nenurodoma kitaip;
                        f)   darbuotojai- kai kalbama apie narį, asmenys, kuriems vadovauja ir kuriuos kontroliuoja narys, išskyrus padėjėjus.

               Pareigos proceso metu

                        2.

                        Kad ginčai būtų sprendžiami sąžiningai ir nešališkai, kiekvienas kandidatas ir narys vengia netinkamai elgtis ir neleidžia pasireikšti netinkamam elgesiui, yra nepriklausomas ir nešališkas, vengia tiesioginių ir netiesioginių interesų konfliktų ir griežtai laikosi gero elgesio normų. Buvę nariai privalo laikytis šio elgesio kodekso 15, 16, 17 ir 18 dalyse nustatytų įsipareigojimų.

               Įsipareigojimai dėl atskleidimo

                        3.

                        Prieš kandidatą pagal šį susitarimą patvirtinant arbitrų kolegijos nariu, jis atskleidžia informaciją apie interesus, ryšius ar dalykus, kurie gali daryti poveikį jo nepriklausomumui ar nešališkumui arba dėl kurių gali pagrįstai susidaryti įspūdis, kad nagrinėjant ginčą pažeidžiamos tinkamo elgesio normos arba kad ginčo nagrinėjimas vyksta tendencingai. Todėl kandidatas deda visas deramas pastangas, kad išsiaiškintų minėtus interesus, ryšius ir dalykus.

                        4.

                        Apie dalykus, kurie yra susiję su faktiniais arba galimais šio elgesio kodekso pažeidimais, kandidatas arba narys tik praneša Pramonės, prekybos ir paslaugų pakomitečiui, kad Šalys juos apsvarstytų.

                        5.

                        Išrinktas narys ir toliau deda visas deramas pastangas, kad sužinotų apie bet kokius šio elgesio kodekso 3 dalyje nurodytus interesus, ryšius ar dalykus ir juos atskleidžia. Įsipareigojimas dėl atskleidimo yra nuolatinė nario pareiga atskleisti visus interesus, ryšius ar dalykus, kurie gali iškilti bet kuriame ginčo nagrinėjimo etape. Minėtus interesus, ryšius arba dalykus narys atskleidžia raštu pranešdamas apie juos Pramonės, prekybos ir paslaugų pakomitečiui, kad Šalys galėtų juos apsvarstyti.

               Narių pareigos

                        6.

                        Išrinktas narys nagrinėjant ginčą privalo kruopščiai ir veiksmingai vykdyti savo pareigas, būti sąžiningas ir uolus.

                        7.

                        Narys nagrinėja tik ginčo nagrinėjimo metu iškeltus bei sprendimui priimti reikalingus klausimus ir šios pareigos neperleidžia jokiam kitam asmeniui.

                        8.

                        Narys imasi visų būtinų priemonių užtikrinti, kad jo padėjėjai ir darbuotojai susipažintų su šio elgesio kodekso 2, 3, 4, 5, 16, 17 ir 18 dalių nuostatomis ir jų laikytųsi.

                        9.

                        Narys nepalaiko su ginčo nagrinėjimu susijusių ex parte ryšių.

               Narių nepriklausomumas ir nešališkumas

                        10.

                        Narys turi būti nepriklausomas ir nešališkas, neleisti pasireikšti netinkamam elgesiui ar tendencingumui, jam neturi įtakos asmeniniai interesai, išorinis spaudimas, politiniai sumetimai, visuomenės protestai, palankumas Šaliai arba kritikos baimė.

                        11.

                        Narys nei tiesiogiai, nei netiesiogiai neprisiima jokių įsipareigojimų ir nesiekia jokios naudos, jeigu tai nors kiek trukdo arba gali trukdyti tinkamai vykdyti nario pareigas.

                        12.

                        Narys negali naudotis savo priklausymu arbitrų kolegijai, kad patenkintų asmeninius ar privačius interesus, ir vengia veiksmų, kurie galėtų sukelti įspūdį, kad kiti asmenys gali narį kaip nors paveikti.

                        13.

                        Narys negali leisti, kad finansiniai, verslo, profesiniai, šeiminiai ar socialiniai santykiai ar įsipareigojimai paveiktų jo elgesį arba nuomonę.

                        14.

                        Narys turi vengti užmegzti ryšius ar įgyti finansinių interesų, kurie gali paveikti jo nešališkumą arba tikėtina, kad gali pasireikšti netinkamu elgesiu arba tendencingumu.

               Buvusių narių įsipareigojimai

                        15.

                        Visi buvę nariai turi vengti veiksmų, kurie gali sukelti įspūdį, jog vykdydamas pareigas narys buvo tendencingas arba galėjo pasipelnyti iš arbitrų kolegijos sprendimo.

               Konfidencialumas

                        16.

                        Narys arba buvęs narys niekada neatskleidžia neviešos informacijos, kuri yra susijusi su ginčo nagrinėjimu arba buvo gauta ginčo nagrinėjimo metu, arba ja nesinaudoja kitiems tikslams, išskyrus to ginčo nagrinėjimą ir niekada neatskleidžia šios informacijos arba ja nesinaudoja, kad įgytų asmeninės naudos, suteiktų naudos kitiems arba pakenktų kitų asmenų interesams.

                        17.

                        Narys neatskleidžia arbitrų kolegijos sprendimo ar jo dalių anksčiau nei jis paskelbiamas pagal šį susitarimą.

                        18.

                        Narys arba buvęs narys niekada neatskleidžia arbitrų kolegijos svarstymų detalių ar kurio nors nario nuomonės.

               Išlaidos

                        19.

                        Kiekvienas narys registruoja procedūrai skirtą laiką ir jo išlaidas bei pateikia galutinę jų ataskaitą.

               Tarpininkai

                        20.

                        Šiame elgesio kodekse aprašyta tvarka, taikoma nariams arba buvusiems nariams, mutatis mutandis taikoma tarpininkams.


2.9.2016

               LT

               Europos Sąjungos oficialusis leidinys

               C 324/14

         P8_TA(2015)0083
   Prašymas atšaukti Parlamento nario António Marinho e Pinto imunitetą
   2015 m. kovo 25 d. Europos Parlamento sprendimas dėl prašymo atšaukti António Marinho e Pinto imunitetą (2014/2191(IMM))
   (2016/C 324/02)

      Europos Parlamentas,

               —

               atsižvelgdamas į Koimbros apygardos teismo teisėjo dr. Rodrigo Pereiros da Costos 2014 m. spalio 8 d. perduotą prašymą atšaukti António Marinho e Pinto imunitetą (Nr. 6076/12.0TDLSB), kuris buvo paskelbtas 2014 m. lapkričio 12 d. plenariniame posėdyje,

               —

               išklausęs António Marinho e Pinto paaiškinimų, kaip nurodyta Darbo tvarkos taisyklių 9 straipsnio 5 dalyje,

               —

               atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius bei 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,

               —

               atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),

               —

               atsižvelgdamas į Portugalijos Respublikos Konstitucijos 157 straipsnio 2 ir 3 dalis,

               —

               atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,

               —

               atsižvelgdamas į Teisės reikalų komiteto pranešimą (A8-0062/2015),

               A.

               kadangi Koimbros apygardos teismo teisėjas yra pateikęs prašymą atšaukti Europos Parlamento nario António Marinho e Pinto imunitetą, siekdamas imtis galimų teisinių veiksmų dėl įtarimų padarius pažeidimą;

               B.

               kadangi pagal Protokolo Nr. 7 dėl Europos Sąjungos privilegijų ir imunitetų 9 straipsnį Europos Parlamento nariai savo valstybės teritorijoje naudojasi imunitetais, kurie suteikiami tos valstybės parlamento nariams;

               C.

               kadangi pagal Portugalijos Respublikos Konstitucijos 157 straipsnio 2 ir 3 dalis parlamento nariai savo kadencijos metu negali būti traukiami baudžiamojon atsakomybėn, suimami, kalinami ar kitaip negali būti ribojama jų laisvė, negavus išankstinio Asamblėjos sutikimo.

               D.

               kadangi António Marinho e Pinto kaltinamas šmeižęs buvusius Portugalijos advokatų asociacijos darbuotojus;

               E.

               kadangi kaltinimai yra akivaizdžiai nesusiję su António Marinho e Pinto, kaip Europos Parlamento nario, pareigomis, tačiau susiję su ankstesnėmis jo, kaip Portugalijos advokatų asociacijos pirmininko, pareigomis;

               F.

               kadangi veiksmai, dėl kurių keliami įtarimai, nėra Europos Parlamento nariui einant pareigas pareikšta nuomonė ar balsavimas, kaip numatyta Protokolo Nr. 7 dėl Europos Sąjungos privilegijų ir imunitetų 8 straipsnyje;

               G.

               kadangi nesama jokių įtarimų, kad buvo mėginta trukdyti António Marinho e Pinto parlamentiniam darbui (fumus persecutionis) pasinaudojant byla, kuri iš tiesų buvo iškelta, kai jis dar nevykdė įgaliojimų Europos Parlamente;

               1.

               nusprendžia atšaukti António Marinho e Pinto imunitetą;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą Koimbros apygardos teismo teisėjui ir António Marinho e Pinto.

      (1)  1964 m. gegužės 12 d. Teisingumo Teismo sprendimas Wagner/Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot/Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote/Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra/De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch/Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch/Parlamentas, T-346/11 ir T-347/11, ECLI:EU:T:2013:23.


title: 2002 m. birželio 3 d. Tarybos Sprendimas dėl Europos atominės energijos bendrijos (Euratomas) šeštosios pamatinės branduolinių tyrimų ir mokymo veiklos programos, prisidedančios prie Europos mokslinių tyrimų srities kūrimo (2002–2006 m.)

text:
Svarbus teisinis pranešimas

|

32002D0668

Oficialusis leidinys L 232 , 29/08/2002 p. 0034 - 0042

		Tarybos sprendimas2002 m. birželio 3 d.dėl Europos atominės energijos bendrijos (Euratomas) šeštosios pamatinės branduolinių tyrimų ir mokymo veiklos programos, prisidedančios prie Europos mokslinių tyrimų srities kūrimo (2002–2006 m.)(2002/668/Euratomas)EUROPOS SĄJUNGOS TARYBA,atsižvelgdama į Europos atominės energijos bendrijos steigimo sutartį, ypač į jos 7 straipsnį,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],atsižvelgdama į Ekonomikos ir socialinių reikalų komiteto nuomonę [3],kadangi:(1) Pamatinė programa, apimanti visą mokslinių tyrimų veiklą, įskaitant demonstravimo ir mokymo veiklą branduolinės energetikos srityje, o ši veikla bus įgyvendinama tyrimų ir mokymo programomis, gali būti priimta pagal Sutarties 7 straipsnį.(2) 2000 m. Komisija pateikė du komunikatus atitinkamai dėl Europos mokslinių tyrimų srities kūrimo perspektyvų ir tikslų bei Europos mokslinių tyrimų srities realaus sukūrimo ir Europos Sąjungos mokslinių tyrimų gairių 2002-2006 m. laikotarpiui. 2000 m. Komisija taip pat pateikė pranešimą dėl naujovių žinių ekonomikoje.(3) 2000 m. kovo mėnesį Lisabonoje, 2000 m. birželio mėnesį Santa Marija de Feiroje ir 2001 m. kovo mėnesį Stokholme Europos Vadovų Taryba priėmė išvadas, skirtas sparčiam Europos mokslinių tyrimų ir naujovių srities įkūrimui siekiant tvaraus ekonomikos augimo, didesnio užimtumo ir socialinės sanglaudos. 2001 m. birželio mėnesį Gioteborgo Europos Vadovų Taryba pritarė dėl tvariosios plėtros strategijos ir Lisabonos strategiją papildė trečiu – aplinkosaugos – aspektu.(4) Europos Parlamentas [4] [5], Taryba [6] [7], Ekonomikos ir socialinių reikalų komitetas [8] ir Regionų komitetas [9] taip pat pritarė Europos mokslinių tyrimų srities sukūrimui.(5) 2000 m. spalio 19 d. Komisija pateikė Bendrijos penkerių praėjusių metų veiklos įgyvendinimo ir rezultatų išorinio įvertinimo išvadas bei savo pastabas.(6) Todėl 2002-2006 metų laikotarpiui svarbu priimti naują pamatinę programą, taip pat prisidedančią prie Europos mokslo tiriamojo darbo srities įkūrimo ir naujovių skatinimo.(7) Šeštojoje pamatinėje programoje išdėstomi moksliniai ir technologiniai tikslai ir numatytos veiklos prioritetai bei nustatomos veiklos, kuri bus įgyvendinama siekiant ginti bendrijos finansinius interesus, pagrindinės kryptys. Svarbu, kad būtų užtikrintas patikimas šeštosios pamatinės programos finansinis valdymas.(8) Finansinė bendroji suma tokia prasme, kaip apibrėžta 1999 m. gegužės 6 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir biudžetinės procedūros pagerinimo 34 punkte [10] yra įtraukta į šį sprendimą visam pamatinės programos laikotarpiui, kartu neturėdama jokio poveikio biudžetinės valdžios įgaliojimams, kaip jie yra apibrėžti Sutartyje.(9) Jungtinis tyrimų centras turėtų prisidėti prie pamatinės programos įgyvendinimo. Savo specifinės kompetencijos srityje jis gali teikti nepriklausomą, užsakovo interesus atitinkančią paramą bendrijos politikai formuluoti ir įgyvendinti bei šios politikos įgyvendinimo kontrolei atlikti.(10) Pagal šeštąją pamatinę programą vykdoma veikla turėtų gerbti pagrindinius etikos principus, įskaitant tuos, kurie yra pateikti Europos Sąjungos steigimo sutarties 6 straipsnyje ir Europos Sąjungos pagrindinių teisių chartijoje, taip pat būtinybę atsižvelgti į visuomenės pritarimą šiai veiklai.(11) Vadovaujantis Komisijos pranešimu "Moterys ir mokslas", 1999 m. gegužės 20 d. [11] ir 2000 m. birželio 26 d. [12] Tarybos rezoliucijomis bei 2000 m. vasario 3 d. Europos Parlamento rezoliucija [13] dėl šio projekto, yra įgyvendinamas veiksmų planas, kurio tikslas – stiprinti ir didinti moterų vaidmenį moksle bei moksliniuose tyrimuose Europoje, ir tai, nepriklausomai nuo lyties, turėtų užtikrinti pagarbą lygioms galimybėms.(12) Komisijos Žaliojoje knygoje "Apie Europos energijos tiekimo saugumo strategiją" yra diskutuotinas klausimas dėl kovos su klimato pasikeitimu priemonių ir Europos priklausomybės nuo importuojamos energijos sumažinimo.(13) Tikslinga, kad Komisija turėtų Europos Parlamentui ir Tarybai pateikti nuolatines ataskaitas apie šeštosios pamatinės programos įgyvendinimo rezultatus, ir kad iš anksto, bei prieš pateikdama savo pasiūlymą kitai pamatinei programai, ji atliktų nepriklausomą veiklos įgyvendinimo įvertinimą. Šis įvertinimas visų susijusių dalyvių atžvilgiu turėtų būti atliekamas atvirai.(14) Siekiant gauti abipusės naudos, svarbus Europos mokslinių tyrimų veiklos tarptautinis ir visuotinis mastas. Šeštoji pamatinė programa atveriama dalyvauti šalims, šiuo tikslu sudariusioms reikiamus susitarimus; ji taip pat atveriama – projektų lygyje ir abipusės naudos pagrindu – trečiųjų šalių įstaigoms bei tarptautinėms organizacijoms dalyvauti moksliniame bendradarbiavime.(15) Šeštoji pamatinė programa turėtų prisidėti prie plėtimosi, teikdama mokslinę ir technologinę paramą šalims kandidatėms, kad jos galėtų įgyvendinti bendrijos aquis ir integruotis į Europos mokslo tiriamojo darbo sritį. Informacija apie galimybes dalyvauti programoje potencialiems kandidatams turėtų būti pateikiama savalaikiai ir išsamiai.(16) Komisija konsultavosi su Mokslo ir technikos komitetu, kuris pareiškė savo nuomonę,NUSPRENDĖ:1 straipsnis1. Šiuo dokumentu 2002–2006 metų laikotarpiui priimama branduolinių mokslinių tyrimų ir mokymo veiklos daugiametė pamatinė programa, toliau – šeštoji pamatinė programa.2. Šeštoji pamatinė programa apima bendrijos mokslinių tyrimų, technologijų plėtros, tarptautinio bendradarbiavimo, skleidimo ir eksploatavimo veiklą, taip pat mokymą pagal toliau išvardytas antraštines dalis:- valdoma termobranduolinė sintezė,- radioaktyviųjų atliekų tvarkymas,- radiacinė sauga,- kita veikla branduolinių technologijų ir saugos srityje,- Jungtinio tyrimų centro branduolinė veikla.3. I priede išdėstyti moksliniai ir technologiniai tikslai bei susiję prioritetai ir nurodytos pagrindinės numatytos veiklos kryptys.2 straipsnis1. Finansinė orientacinė suma šeštajai pamatinei programai įgyvendinti 2002–2006 m. laikotarpiu yra 1230 milijonų eurų. Kiekvienai veiklos sričiai skirta dalis nustatyta II priede.2. Išsamios bendrijos finansinio dalyvavimo taisyklės, kurias lemia Finansinis reglamentas, taikomas Europos Bendrijų bendrajam biudžetui, pateikiamos III priede ir, tam tikrais atvejais, tyrimų ir mokymo programoje (-se), kurias Taryba priims šiam sprendimui įgyvendinti.3 straipsnisVisa pagal šeštąją pamatinę programą vykdoma tyrimų veikla yra atliekama laikantis pagrindinių etikos principų.4 straipsnisŠeštoji pamatinė programa įgyvendinama vykdant tyrimo ir mokymo programas. Šios programos nustato pagrindinius tikslus ir išsamias įgyvendinimo taisykles.5 straipsnis1. Komisija nuolat ir sistemingai, padedama nepriklausomų kvalifikuotų ekspertų, kontroliuoja šeštosios pamatinės programos ir jos tyrimų bei mokymo veiklos programų įgyvendinimą.2. Kiekvienais metais Komisija, pagal Sutarties 7 straipsnį, pateikia išsamią ataskaitą apie šeštosios pamatinės programos įgyvendinimo rezultatus ir ypač apie rezultatus siekiant jos tikslų bei patenkinant prioritetus, įskaitant šios programos finansinius aspektus.6 straipsnisPrieš pateikdama pasiūlymą kitai pamatinei programai Komisija, pasitelkusi nepriklausomus aukštos kvalifikacijos ekspertus, atlieka išorinį programos įgyvendinimo ir praėjusių penkerių metų bendrijos veiklos bei pasiekimų įvertinimą.Išvadas apie tai, kartu su pastabomis, Komisija pateikia Europos Parlamentui, Tarybai, Ekonomikos ir socialinių reikalų komitetui bei Regionų komitetui.Priimta Liuksemburge, 2002 m. birželio 3 d.Tarybos varduPirmininkasJ. C. Aparicio Pérez[1] OL C 180 E, 2001 6 26, p. 177.[2] OL C 140 E, 2002 6 13, p. 371.[3] OL C 260, 2001 9 17, p. 3.[4] 2000 m. gegužės 18 d. rezoliucija (OL C 59, 2001 2 23, p. 250).[5] 2001 m. vasario 15 d. rezoliucija (OL C 276, 2001 10 1, p. 271).[6] 2000 m. birželio 15 d. rezoliucija (OL C 205, 2000 7 19, p. 1).[7] 2000 m. lapkričio 16 d. rezoliucija (OL C 374, 2000 12 28, p. 1).[8] 2000 m. gegužės 24 d. pareikšta nuomonė (OL C 204, 2000 7 18, p. 70).[9] 2000 m. balandžio 12 d. pareikšta nuomonė (OL C 226, 2000 8 8, p. 18).[10] OL C 172, 1999 6 18, p. 1.[11] OL C 201, 1999 7 16, p. 1.[12] OL C 199, 2001 7 14, p. 1.[13] OL C 309, 2000 10 27, p. 57.--------------------------------------------------I PRIEDASMOKSLINIAI IR TECHNOLOGINIAI TIKSLAI, PAGRINDINĖS VEIKLOS KRYPTYS IR PRIORITETAISiekiant įgyvendinti tikslus, susijusius su branduoliniais tyrimais ir mokymo veikla, kaip nurodyta Euratomo sutartyje, ir prisidėti prie Europos mokslinių tyrimų srities kūrimo, šeštoji pamatinė programa (Euratomas), toliau – ši programa, turės toliau nurodytą struktūrą.Programa yra atvira dalyvauti visoms šalims, šiuo tikslu su bendrija sudariusioms asociacijų susitarimus. Kitos trečiosios šalys šioje programoje gali dalyvauti pagal dvišalius bendradarbiavimo susitarimus. Trečiųjų šalių mokslo darbuotojai ir organizacijos taip pat gali dalyvauti konkrečiuose projektuose.1. TYRIMŲ PRIORITETINĖS TEMINĖS SRITYS1.1. Valdoma termobranduolinė sintezėValdoma termobranduolinė sintezė galėtų prisidėti prie ilgalaikio elektros energijos tiekimo, ir todėl prie tvariosios plėtros keliamų reikalavimų patikimam centralizuotam pagrindinio krūvio elektros energijos tiekimui.Dėl su fizikos fundamentinių žinių sudėtingumu ir technologinėmis problemomis, kurias reikės išspręsti, susijusių priežasčių, pasiekimai, būtini galimam sintezės pritaikymui energijai gaminti, neišvengiamai taps procesu, turinčių kelis etapus, iš kurių kiekvienas turi poveikį kitam. Tačiau, pačiu artimiausiu laikotarpiu, sintezės technologijų tyrimai galėtų duoti naudingus papildomus technologinius rezultatus.Pastangos, sutelktos Europos valdomos termobranduolinės sintezės tyrimo integruotos programos kontekste suteikė Europai galimybę tapti pasaulio lydere tiriant sintezę, kai naudojamas magnetinis apribojimas.Tyrimų pasiekimai ir gauti rezultatai, ypač iš Europos JET Tokamak, dabar leidžia apsvarstyti galimybę siekti "antrosios pakopos", kuri pateiktų įrenginį, galintį sukelti sintezės reakcijas tokiomis sąlygomis, kurios yra panašios į energijos gaminimo reaktoriuje sąlygas.Baigtas paruošiamasis darbas rengiant "antrosios pakopos" išsamų projektą ITER tarptautinio bendradarbiavimo projekto kontekste leidžia priimti sprendimą imtis šio projekto ir sukonstruoti tokį įrenginį.Šios veiklos tikslas bus parodyti sintezės energijos gamybos mokslines ir technines galimybes, atsižvelgiant į socialinius ir ekonominius aspektus. Tikslūs susitarimai dėl projekto įgyvendinimo priklausys nuo šiuo metu tarptautinio bendradarbiavimo ir paskesnių pasiekimų kontekste vykstančių derybų rezultatų, konkrečiau kalbant, nuo sprendimų, priimtų atsižvelgiant į Europos indėlį į ITER projektą ir vietą, kurioje bus montuojamas įrenginys. Turės būti sukurtas atitinkamas teisinis pagrindas.Dalyvavimas ITER iniciatyvoje reikalauja įgyvendinti lydinčiąją programą, apimančią šiuos elementus:- JET eksploatavimą tokiu būdu, kad iš šiuo metu padarytų patobulinimų būtų gaunama naudos. Galimą dalyvavimą tyrimų veikloje, reikalingoje sintezės įrenginių uždarymui,- tolesnius sintezės fizikos ir technologijos tyrimus, įskaitant: magnetinio apribojimo formulių tyrimą ir įvertinimą, ypač kartu tęsiant Wendelstein 7-X "stelaratoriaus" konstravimą ir Europos asociacijose esančių įrenginių eksploatavimą; technologinių tyrimų koordinuotą veiklą, ypač sintezei skirtų medžiagų tyrimą.1.2. Radioaktyviųjų atliekų tvarkymasŠiandien branduolio skilimo energija tiekia 35 % elektros energijos bendrijoje. Ji yra viena iš diskusijos apie priemones, skirtas kovoti su klimato pokyčiais ir Europos priklausomumui nuo importuojamos energijos sumažinti, sudėtinių dalių. Kai kurios dabartinės kartos branduolinės jėgainės bus naudojamos mažiausiai dar 20 metų.Dėl šių priežasčių branduolio skilimo energijos naudojimas energijai gaminti reikalauja, kad būtų pasiekta pažanga sprendžiant atliekų klausimą, o konkrečiau kalbant, pramonėje pritaikant ilgai išliekančių atliekų tvarkymo techninius sprendimus.Europos viešojo ir privataus sektoriaus tyrimų pastangos branduolinių atliekų tvarkymo ir saugojimo technologijų atžvilgiu yra labai svarbios. Savo koordinaciniu poveikiu bendrijos veikla šioje srityje leidžia sutelkti jas į kritinę masę ir užtikrinti atliekų tvarkymo institucijų bei suinteresuotų pramonės šakų priimtų gairių ryšį.Veiksmai apims ir atliekų tvarkymo, ir jų poveikio sumažinimo klausimus. Turint tai omenyje, jie imsis šių aspektų:- ilgalaikio saugojimo giliuose geologiniuose sluoksniuose procesų tyrimai, kuriant tinklus apie veiklą, vykdomą įvairiose trijų pagrindinių geologinių formacijų tipų vietose,- tyrimų, skirtų atliekų poveikio sumažinimui, ypač kuriant naujas su atliekomis susijusios žalos sumažinimo technologijas, naudojant padalijimo ir pakeitimo būdus, bei tirti mažesnio atliekų išskyrimo gaminant branduolinę energiją koncepcijų galimybes.1.3. Radiacinė saugaVis dar reikia būti budriems, siekiant toliau užtikrinti išsiskiriantį bendrijos saugos rekordą. Sąjungos plėtimasis taip pat kelia naujus uždavinius. Radiacinės saugos gerinimas ir toliau lieka prioritetinė sritis. Šioje programoje radiacinės saugos veikla bus vykdoma daugiausia šiose srityse:- žemų spinduliuotės lygių keliamo pavojaus nustatymas,- medicininė ir natūralių šaltinių spinduliuotė,- radioekologija,- rizikos ir nepaprastosios padėties kontrolė,- darbo vietos ir aplinkos apsauga.2. KITA VEIKLA BRANDUOLINIŲ TECHNOLOGIJŲ IR SAUGOS SRITYJEPagal šią antraštinę dalį vykdoma veikla siekia:- atsiliepti į bendrijos sveikatos apsaugos, energetikos ir aplinkosaugos politikos mokslinius ir techninius poreikius,- užtikrinti, kad būtų išlaikomas aukšto lygio Europos pajėgumas atitinkamose teminiams prioritetams nepriklausančiose srityse,- prisidėti prie Europos mokslinių tyrimų srities kūrimo.Ši veikla bus vykdoma daugiausia šiose srityse:- inovacinės koncepcijos: inovacinių koncepcijų, žadančių pasiekimus saugos, poveikio aplinkai, išteklių naudojimo, pasipriešinimo branduolinio ginklo platinimui srityse, galimybių įvertinimas; patobulintų ir saugesnių procesų plėtra branduolinės energetikos srityje,- švietimas ir mokymas branduolinės saugos ir radiacinės apsaugos srityje, siekiantis integruoti ir sustiprinti nacionalines pastangas masinės gamybos ekonominiam privalumui pasiekti, ir papildomai apimantis tokias sritis kaip mobilumas ir žmogiškieji ištekliai, tarptautinis priėjimas prie infrastruktūrų bei koordinaciniai veiksmai,- esamų branduolinių įrenginių saugos priemonės.3. JUNGTINIO TYRIMŲ CENTRO (JTC) BRANDUOLINĖ VEIKLAJTC veikla sieks remti susijusias bendrijos politikos sritis ir konkrečius Sutarties įpareigojimus. Sutelkdamas savo veiksmus į sritis, kuriose būtinas bendrijos dalyvavimas, JTC dirba, kai jo europinis tapatumas teikia pridėtinę vertę ir kai jo veiksmai pagrindžiami pasienio aspektais branduolinės saugos ir apsaugos priemonių srityje ar visuomenės nuomone šiais klausimais. Svarbiausias tikslas bus toliau plėtoti bendradarbiavimą kuriant tinklus, leidžiančius dėl šios kategorijos klausimų pasiekti plataus susitarimo Europos ir pasauliniu lygiu. Ypatingas dėmesys bus kreipiamas į bendradarbiavimą su šalimis kandidatėmis. Mokymo veikla bus svarbi JTC sudėtinė dalis, leisianti padėti aprūpinti bendriją būsima mokslininkų karta, turinčia reikiamus įgūdžius ir kompetenciją. Todėl pagrindinės tyrimų veiklos sritys bus [1]:3.1. Branduolinė sauga ir apsaugaAtliekų tvarkymo ir saugojimo tyrimai (ypač ilgai išliekančių aktinoidų padalijimo ir pakeitimo metodai) ir radiacinė sauga; įvairių tipų reaktorių sauga, pirmenybę teikiant šalių kandidačių reaktoriams, ir skiliųjų medžiagų kontrolės metodų tobulinimas, taip pat branduolinio ginklo neplatinimo rėmimas. Nebevartojamų branduolinių įrenginių uždarymo priežiūrai bus paskiriami darbuotojai.3.2. Matavimų sistema ir pamatinė medžiagaRadionuklidų metrologija, ypač žemo aktyvumo atveju ir atliekant tyrimų ciklus aukšto kompetencinio lygio laboratorijų tinkluose; neutronų ir medžiagos sąveika generuoti pagrindiniams duomenims, kurie bus naudojami atliekų pakeitimui ir naujų sistemų kūrimui tirti. Ši veikla daugiausiai teiks horizontaliąją paramą veiksmams, vykdomiems pagal anksčiau nurodytą 3.1. antraštę.[1] Be to, JTC turi teisę dalyvauti visoje mokslinių tyrimų veikloje tuo pačiu pagrindu, kaip ir valstybėse narėse įkurtos organizacijos.--------------------------------------------------II PRIEDASMAKSIMALI BENDROJI SUMA, ATITINKAMOS DALYS IR PASKIRSTYMASSuma (milijonai eurų) |1. | Tyrimų teminių prioritetų sritys | | 890 |1.1. Valdomas termobranduolinis skilimas | 750 | |1.2. Radioaktyviųjų atliekų tvarkymas | 90 | |1.3. Radiacijos sauga | 50 | |2. | Kita veikla branduolinių technologijų ir saugos srityje | | 50 |3. | Jungtinio tyrimų centro (JTC) branduolinė veikla | | 290 |Iš viso | | 1230 |--------------------------------------------------III PRIEDASINSTRUMENTAIĮvadasBendrijos biudžetinė intervencija į netiesioginius veiksmus (pvz., tuos, kurių nesiima JTC) nukreipta į mokslo tiriamuosius centrus, universitetus, verslo ir nacionalines ar tarptautines įstaigas, įsikūrusias valstybėse narėse ar Europos asocijuotose valstybėse ir vykdančias tyrimų veiklą. Pastarosios taip pat gali veikti kaip bendrijos biudžetinės intervencijos tarpininkės. Naujų nepriklausomų valstybių (NNV) įstaigos ir tarptautinės organizacijos ypač gali gauti bendrijos finansavimą, kai pasirodo, jog jis yra būtinas bendrijos tikslams pasiekti.1. INSTRUMENTAI SINTEZĖS ENERGIJOS SRITYJESintezės energijos tyrimų srityje pagal I priedo 1.1 antraštinę dalį: ypatingas veiklos pobūdis šioje srityje reikalauja konkrečių susitarimų įgyvendinimo. Pradėti projektai bus vykdomi remiantis procedūromis, nustatytomis:- asociacijos sutartyse,- Europos sintezės plėtros sutartyje (EFDA),- visuose kituose daugiašaliuose susitarimuose, sudarytuose tarp bendrijos ir asocijuotų organizacijų ir (arba) juridinių asmenų; jie gali būti sudaryti po to, kai kompetentingas konsultacinis komitetas pateikia savo nuomonę,- kitos ribotos trukmės sutartys, ypač su valstybių narių įstaigomis ar prie Euratomo pamatinės programos prisijungusių valstybių institucijomis,- tarptautiniai susitarimai, apimantys projektus, tokius kaip ITER, vykdomus pagal bendradarbiavimo su trečiosiomis šalimis programą.Veikla sintezės energijos tyrimams koordinuoti ir remti gali sietis su tyrimais šiai veiklai remti, informacijos mainų palaikymu, išorinių kompetencijos pajėgumų naudojimu, įskaitant paramą veiklos, stipendijų ir mokymo programų nepriklausomam įvertinimui, leidyba ir kitais veiksmais, skirtais technologijų perdavimui skatinti.2. INSTRUMENTAI KITOSE SRITYSERadioaktyviųjų atliekų tvarkymo ir radiacinės saugos srityse, priklausančiose tyrimų teminėms prioritetinėms sritims pagal I priedo 1.2. ir 1.3. antraštines dalis bei kitą 2 antraštinės dalies veiklą, bendrija, priklausomai nuo konkrečių programų ir dalyvavimo taisyklių, prisidės prie:- kompetencijos tinklų, skirtų stiprinti ir plėtoti bendrijos mokslinę ir technologinę kompetenciją Europos lygiu, integruojant dabartiniu metu esančius ar besiformuojančius mokslo pajėgumus ir nacionaliniu, ir regioniniu lygiu,- integruotųjų projektų, kuriamų tam, kad suteiktų bendrijos konkurencingumui padidintą impulsą ar atkreiptų dėmesį į pagrindinius socialinius poreikius, mobilizuodami kritinę mokslo ir technologijų plėtros išteklių bei kompetencijos masę,- konkrečių tikslinių tyrimo ar mokymo projektų, kuriamų tam, kad būtų įgyta naujų žinių, kurios galėtų būti panaudotos žymiai pagerinti esamus arba sukurti naujus produktus, technologinius procesus ar paslaugas arba atitiktų kitas visuomenės ir bendrijos politikos sritis, kad įrodytų naujų technologijų, turinčių potencialų ekonominį pranašumą, bet negalinčių būti tiesioginiu pelno šaltiniu, reikalingumą ar palengvintų savalaikį naujų žinių skleidimą Europos lygiu ir geriau integruotų nacionalinę veiklą,- veiksmų, skirtų žmogiškiesiems ištekliams ir mobilumui skatinti bei plėtoti,- koordinavimo veiksmų, skirtų skatinti ir remti grupės mokslinių tyrimų vykdytojų ir naujovių įdiegėjų, norinčių pagerinti integraciją, koordinuotas iniciatyvas,- konkrečios paramos veiksmų, kurių tikslas — nagrinėti mokslinių tyrimų rezultatus ir perduoti žinas bei veiksmus, remiančius mokslinių tyrimų infrastruktūrą, susijusią, pavyzdžiui, su tarptautiniu priėjimu ar paruošiamuoju techniniu darbu (įskaitant įgyvendinamumo tyrimą),- integruotų infrastruktūrų iniciatyvų, vienoje veikloje suderinančių keletą veiksmų, kurie yra pagrindiniai stiprinant ir plėtojant mokslinių tyrimų infrastruktūras, kad paslaugas būtų galima teikti europiniu lygiu.3. TIESIOGINIAI VEIKSMAI — JUNGTINIS TYRIMŲ CENTRASTiesioginius veiksmus vykdys Jungtinis tyrimų centras.--------------------------------------------------


title: 1990 m. birželio 27 d. Sprendimas Nr. 145 dėl savarankiškai dirbantiems asmenims priklausančių neišmokėtų išmokų šeimai mokėjimo pagal Reglamento (EEB) Nr. 1408/71 73 ir 74 straipsnius

text:
Svarbus teisinis pranešimas

|

31991D0423

Oficialusis leidinys L 235 , 23/08/1991 p. 0001 - 0008 specialusis leidimas suomių kalba: skyrius 5 tomas 5 p. 0074  specialusis leidimas švedų kalba: skyrius 5 tomas 5 p. 0074

		Sprendimas Nr. 1451990 m. birželio 27 d.dėl savarankiškai dirbantiems asmenims priklausančių neišmokėtų išmokų šeimai mokėjimo pagal Reglamento (EEB) Nr. 1408/71 73 ir 74 straipsnius(91/423/EEB)EUROPOS BENDRIJŲ DARBUOTOJŲ MIGRANTŲ SOCIALINĖS APSAUGOS ADMINISTRACINĖ KOMISIJA,atsižvelgdama į 1971 m. birželio 14 d. Tarybos reglamento (EEB) Nr. 1408/71 dėl socialinės apsaugos sistemų taikymo pagal darbo sutartį dirbantiems asmenims, savarankiškai dirbantiems asmenims ir jų šeimos nariams, judantiems Bendrijoje 81 straipsnio a punktą, pagal kurį ji atsako už visų administravimo klausimų ir aiškinimo klausimų, kylančių dėl Reglamento (EEB) Nr. 1408/71 ir paskesnių reglamentų nuostatų, nagrinėjimą,atsižvelgdama į 1972 m. kovo 21 d. Tarybos reglamento (EEB) Nr. 574/72 2 straipsnio 1 dalį, pagal kurią ji parengia reglamentams taikyti reikalingų pažymėjimų, patvirtinančių pažymų, pranešimų, prašymų ir kitų dokumentų pavyzdžius,atsižvelgdama į 1989 m. spalio 30 d. Tarybos reglamentą (EEB) Nr. 3427/89, kuris numato visoms valstybėms narėms vienodą išmokų šeimai mokėjimo šeimos nariams, negyvenantiems kompetentingos valstybės teritorijoje, problemos sprendimą ir atitinkamas dėl šio reglamento taikymo savarankiškai dirbantiems asmenims nuostatas,kadangi Reglamentas (EEB) Nr. 3427/89 pagal jo 3 straipsnio nuostatas taikomas nuo 1986 m. sausio 15 d., išskyrus jo 1 straipsnio 1 dalį, kurioje kalbama apie dalinį 76 straipsnio pakeitimą;kadangi tam, kad pagal Reglamento (EEB) Nr. 1408/71 73 ir 74 straipsnius su pakeitimais, padarytais nuo Reglamento (EEB) Nr. 3427/89 taikymo dienos, savarankiškai dirbančių asmenų šeimai būtų galima skirti išmokas ir išmokėti jiems priklausančias neišmokėtas išmokas, reikia nustatyti sąlygas, kuriomis vadovaujantis išmokų šeimai sumos pagal valstybės, kurioje gyvena šeimos nariai, teisės aktus jau išmokėtos remiantis tuo, kad sutuoktinis ar kitas šeimos narys gyvena arba dirba tokioje valstybėje, būtų išskaitytos iš pirmiau nurodytų neišmokėtų sumų;kadangi būtina nustatyti tokiam išskaitymui taikytiną valiutų perskaičiavimo kursą;kadangi, be to, reikėtų parengti specialią pavyzdinę formą, pagal kurią būtų išmokamos neišmokėtos sumos;kadangi Administracinės komisijos Rekomendacijoje Nr. 15 yra numatyta nuostata dėl kalbos, kuria turi būti rengiamos tokios formos;kadangi būtina nustatyti reikalavimų išmokėti Reglamento (EEB) Nr. 1408/71 73 ir 74 straipsniuose, su pakeitimais, nurodytas neišmokėtas išmokas šeimai pateikimo, taip pat minėtų išmokų mokėjimo terminus,NUSPRENDĖ:1. a) Atitinkamo asmens prašymu kompetentinga įstaiga skiria ir išmoka neišmokėtas išmokas šeimai, priklausančias savarankiškai dirbantiems asmenims už laikotarpį nuo Reglamento (EEB) Nr. 3427/89 taikymo dienos iki minėto reglamento veiksmingo įgyvendinimo pirmiau nurodytoje įstaigoje dienos.b) Neišmokėtos sumos išmokamos išskaičius išmokų šeimai sumą, jau išmokėtą už tuos pačius laikotarpius pagal valstybės, kurioje gyvena šeimos nariai, teisės aktus, atsižvelgiant į sutuoktinio arba asmens, kurio namų ūkyje gyvena darbuotojo šeimos nariai, gyvenamąją arba darbo vietą ar kitoje valstybėje narėje sutuoktinio vykdomą veiklą, arba pagal dvišalę konvenciją.c) Atitinkamas asmuo, norėdamas gauti neišmokėtas išmokas šeimai, prie savo prašymo prideda pagal formalius reikalavimus parengtą patvirtinančią pažymą, kurioje nurodoma bendra išmokų šeimai suma, kiekvienais metais minėtam asmeniui už jo šeimos narius išmokėta pagal valstybės, kurioje gyvena minėti nariai, teisės aktus arba pagal kitą teisę.Neatsižvelgdama į pirmiau nurodytą patvirtinančią pažymą, kompetentinga įstaiga gali prašyti atitinkamų įstaigų pateikti išmokėtas arba neišmokėtas išmokas šeimai patvirtinančią pažymą pagal toliau nurodytą pavyzdinę formą.Valstybių narių kompetentingos institucijos šią formą pateikia atitinkamoms kompetentingoms įstaigoms. Ši forma turi būti prieinama oficialiomis Bendrijos kalbomis ir parengta taip, kad skirtingomis kalbomis parengtos formos būtų tapačios ir atitinkamam asmeniui skirta forma būtų atspausdinta jo gimtąja kalba.d) Išmokų šeimai sumos, skirtos pagal kompetentingos valstybės teisės aktus, ir sumos, skirtos pagal valstybės, kurioje gyvena šeimos nariai, teisės aktus arba pagal kitą teisę, į kurias reikia atsižvelgti taikant b punktą, apima sumas, skirtas už visus darbuotojo šeimos narius, turinčius teisę gauti bet kurią iš pirmiau nurodytų išmokų.e) b punkte nurodytas išskaitymas taikomas visai šeimai; tuo būdu bendra mokėtų išmokų šeimai suma, gauta pagal kompetentingos valstybės, kurioje gyvena šeimos nariai, teisės aktus arba pagal kitą tam tikrais metais suteiktą teisę, išskaitoma iš bendros išmokų šeimai sumos, priklausančios už tuos pačius metus pagal kompetentingos valstybės teisės aktus.Jeigu pirmiau nurodytos išmokos šeimai viršija pastarąsias išmokas šeimai arba yra joms lygios, vadinasi, kompetentinga įstaiga yra išmokėjusi visas priklausančias išmokas šeimai. Jeigu pirmiau nurodytos išmokos šeimai yra mažesnės už pastarąsias išmokas šeimai, darbuotojui išmokama įsiskolinimo suma, išskaičius jau gautą sumą kaip nurodyta b punkte.Visais atvejais pagal valstybės, kurioje gyvena šeimos nariai, teisės aktus arba pagal kitą teisę jau išmokėtos išmokos šeimai lieka darbuotojui išmokėtomis išmokomis šeimai, o jas išmokėjusi įstaiga laikoma atsisakiusia iš kompetentingos įstaigos gauti už jas kompensaciją.f) Tam, kad atliktų b punkte nurodytą išskaitymą, kompetentinga įstaiga į savo valiutą perskaičiuoja išmokas šeimai, kurias už savo šeimos narius pagal valstybės, kurioje jie gyvena, teisės aktus arba pagal kitą teisę gavo atitinkamas asmuo, taikydama Reglamento (EEB) Nr. 574/72 107 straipsnio 1 dalyje nurodytą perskaičiavimo kursą. Perskaičiavimas turi būti atliekamas pagal 1989 m. lapkričio 16 d. galiojantį valiutų perskaičiavimo kursą.2. 1 dalyje nurodyti prašymai dėl neišmokėtų išmokų šeimai išmokėjimo pateikiami laikantis nacionalinės teisės aktuose nustatytų terminų; vis dėlto, tokius prašymus galima pateikti per dvejus metus nuo 1989 m. lapkričio 16 d. net ir tada, kai pirmiau nurodyti terminai yra trumpesni.3. Jeigu 1 dalyje nurodytas prašymas dėl neišmokėtų išmokų šeimai išmokėjimo pateikiamas per dvejus metus nuo 1989 m. lapkričio 16 d., atitinkami asmenys įgyja Reglamente (EEB) Nr. 3427/89 nustatytas teises ir jiems netaikomos bet kurios valstybės narės su bet kurių teisių praradimu ar uždraudimu susijusios teisės aktų nuostatos.4. Šis sprendimas taikomas nuo kito mėnesio po jo paskelbimo Europos Bendrijų oficialiajame leidinyje pirmos dienos.Administracinės komisijos pirmininkasE. Mc Cumiskey--------------------------------------------------+++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------


title: 1998 m. kovo 23 d. Tarybos sprendimas dėl Konvencijos dėl tarpvalstybinio pramoninių avarijų poveikio sudarymo

text:
Svarbus teisinis pranešimas

|

31998D0685

Oficialusis leidinys L 326 , 03/12/1998 p. 0001 - 0004

		Tarybos sprendimas1998 m. kovo 23 d.dėl Konvencijos dėl tarpvalstybinio pramoninių avarijų poveikio sudarymo(98/685/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 130s straipsnio 1 dalį, siejant su 228 straipsnio 2 dalies pirmu sakiniu ir 228 straipsnio 3 dalies pirma pastraipa,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi Komisija Bendrijos vardu dalyvavo derybose, siekdama sudaryti Konvenciją dėl tarpvalstybinio pramoninių avarijų poveikio; kadangi Konvencija buvo pasirašyta Bendrijos vardu Helsinkyje 1992 m. kovo 18 d.;kadangi Konvencijos tikslas – apsaugoti žmones ir aplinką nuo pramoninių avarijų, galinčių turėti tarpvalstybinį poveikį, ir skatinti aktyvų tarptautinį bendradarbiavimą tarp Susitariančiųjų Šalių iki tokių avarijų, per jas ir po jų;kadangi Konvencijos sudarymas patenka į Bendrijos dalyvavimą tarptautinėse priemonėse, kuriomis siekiama apsaugoti aplinką ir kurias rekomendavo Penktoji aplinkos apsaugos veiksmų programa, kurios bendras požiūris buvo patvirtintas 1993 m. vasario 1 d. Taryboje posėdžiavusios Tarybos ir valstybių narių Vyriausybių atstovų rezoliucija [3];kadangi pagal Sutarties 130r straipsnyje išdėstytus principus didelių, su pavojingomis medžiagomis susijusių avarijų pavojaus kontrolė yra ypatingai svarbus klausimas visoms valstybėms narėms, atsižvelgiant į didelių, su minėtomis medžiagomis susijusių pramoninių avarijų tarpvalstybinį poveikį aplinkai ir žmonių sveikatai;kadangi 1982 m. birželio 24 d. Tarybos direktyvos 82/501/EEB dėl tam tikros gamybinės veiklos keliamo didelių avarijų pavojaus [4] ir 1996 m. gruodžio 9 d. Tarybos direktyvos 96/82/EB dėl didelių, su pavojingomis medžiagomis susijusių avarijų pavojaus kontrolės [5] tikslas – užkirsti kelią didelėms avarijoms ir sumažinti jų pasekmes žmogui ir aplinkai; kadangi šiose direktyvose numatytos tam tikros nuostatos dėl tarpvalstybinio bendradarbiavimo;kadangi dėl šios priežasties Bendrija turi patvirtinti minėtą Konvenciją;kadangi Direktyvoje 96/82/EB nustatyti tam tikrų medžiagų, kaip antai: bromo, metanolio, deguonies ir aplinkai pavojingų medžiagų, ribiniai kiekiai skiriasi nuo kiekių, nurodytų Konvencijos I priedo I dalyje;kadangi Bendrija negalės taikyti minėtų ribinių kiekių minėtoms medžiagoms; kadangi dėl šios priežasties, siekiant patvirtinti Konvenciją, reikia suformuluoti išlygas;kadangi, siekiant, kad Konvencija įsigaliotų nedelsiant, būtina, kad valstybės, pasirašiusios Konvenciją, kuo greičiau atliktų Konvencijos ratifikavimo, priėmimo ir patvirtinimo procedūras, kad Bendrija ir valstybės narės galėtų deponuoti savo ratifikavimo, priėmimo arba patvirtinimo dokumentus,PRIĖMĖ ŠĮ SPRENDIMĄ:1 straipsnisBendrijos vardu patvirtinama Konvencija dėl tarpvalstybinio pramoninių avarijų poveikio su išlygomis, nurodytomis šio sprendimo I priede.Konvencijos tekstas pridedamas prie šio sprendimo.2 straipsnisTarybos pirmininkas įgaliojamas paskirti asmenis, įgaliotus Bendrijos vardu deponuoti patvirtinimo dokumentą Jungtinių Tautų Organizacijos Generaliniam Sekretoriui pagal Konvencijos 28 straipsnį. Deponuodamas (-i) patvirtinimo dokumentą ir I priede nurodytas išlygas, minėtas (-i) asmuo (asmenys) deponuoja šio sprendimo II priede nurodytą kompetencijos deklaraciją.3 straipsnisŠis sprendimas skelbiamas Europos Bendrijų oficialiajame leidinyje.Priimta Briuselyje, 1998 m. kovo 23 d.Tarybos varduPirmininkasM. Meacher[1] OL C 267, 1997 9 3, p. 60.[2] OL C 339, 1997 11 10, p. 26.[3] OL C 138, 1993 5 17, p. 1.[4] OL L 230, 1982 8 5, p. 1. Direktyva su paskutiniais pakeitimais, padarytais 1994 m. Stojimo aktu.[5] OL L 10, 1997 1 14, p. 13.--------------------------------------------------PRIEDASIŠLYGOSEuropos bendrijos valstybės narės savitarpio santykiuose taikys Konvenciją pagal Bendrijos vidaus taisykles.Dėl šios priežasties Bendrija pasilieka teisę:(i) dėl Konvencijos I priedo I dalies 3, 4 ir 5 numeriais pažymėtų ribinių kiekų, taikyti 100 tonų ribinį kiekį bromui (labai toksiška medžiaga), 5000 tonų – metanoliui (toksiška medžiaga) ir 2000 tonų – deguoniui (oksiduojanti medžiaga);(ii) dėl Konvencijos I priedo I dalies 8 numeriu pažymėtų ribinių kiekų, taikyti 500 tonų ribinį kiekį (rizikos frazė R50–53) [1]: "labai toksiškos vandens organizmams medžiagos, kurios gali turėti ilgalaikį neigiamą poveikį vandens aplinkai") ir 2000 tonų (rizikos frazė R51–53 [2]"toksiškos vandens organizmams medžiagos, kurios gali turėti ilgalaikį neigiamą poveikį vandens aplinkai") aplinkai pavojingoms medžiagoms.[1] Medžiagos, klasifikuojamos pagal 1967 m. birželio 27 d. Tarybos direktyvą 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo (OL 196, 1967 8 16, p. 1). Direktyva su paskutiniais pakeitimais, padarytais Direktyva 96/56/EB (OL L 236, 1996 9 18, p. 35).[2] Medžiagos, klasifikuojamos pagal 1967 m. birželio 27 d. Tarybos direktyvą 67/548/EEB dėl įstatymų ir kitų teisės aktų, reglamentuojančių pavojingų medžiagų klasifikavimą, pakavimą ir ženklinimą etiketėmis, suderinimo (OL 196, 1967 8 16, p. 1). Direktyva su paskutiniais pakeitimais, padarytais Direktyva 96/56/EB (OL L 236, 1996 9 18, p. 35).--------------------------------------------------II PRIEDASEUROPOS BENDRIJOS KOMPETENCIJOS DEKLARACIJA PAGAL KONVENCIJOS DĖL TARPVALSTYBINIO PRAMONINIŲ AVARIJŲ POVEIKIO 29 STRAIPSNIO 4 DALĮ;DĖL KOMPETENCIJOSRemiantis EB Sutartimi, Bendrijos aplinkos apsaugos politikos tikslai ir principai, visų pirma, yra išlaikyti ir apsaugoti aplinkos ir žmonių sveikatos kokybę taikant prevencinius veiksmus. Siekdama šių tikslų, Taryba priėmė 1982 m. birželio 24 d. Tarybos direktyvą 82/501/EEB dėl tam tikros gamybinės veiklos keliamo didelių avarijų pavojaus, kurią pakeitė 1996 m. gruodžio 9 d. Tarybos direktyva 96/82/EB dėl didelių, su pavojingomis medžiagomis susijusių avarijų pavojaus kontrolės. Šių dokumentų tikslas – užkirsti kelią didelėms, su pavojingomis medžiagomis susijusioms avarijoms ir sumažinti jų pasekmes žmogui ir aplinkai; juose taip pat nagrinėjami klausimai, kurie yra Konvencijos dėl tarpvalstybinio pramoninių avarijų poveikio objektas. Bendrija praneš depozitarui apie visus šios direktyvos pakeitimus ir visus esminiu srities, kuri patenka į Konvencijos taikymo sritį, pokyčius.Dėl konvencijos taikymo, Bendrija ir valstybės narės yra atsakingos pagal atitinkamą savo kompetencijos sritį.--------------------------------------------------


title: 2009/532/EB: 2009 m. liepos 9 d. Valstybių ar Vyriausybių vadovų sudėties Tarybos sprendimas dėl siūlomo asmens, kurį ji ketina skirti Komisijos Pirmininku 2009–2014 m.

text:
10.7.2009

               LT

               Europos Sąjungos oficialusis leidinys

               L 179/61

      VALSTYBIŲ AR VYRIAUSYBIŲ VADOVŲ SUDĖTIES TARYBOS SPRENDIMAS

   2009 m. liepos 9 d.
   dėl siūlomo asmens, kurį ji ketina skirti Komisijos Pirmininku 2009–2014 m.
   (2009/532/EB)
   EUROPOS SĄJUNGOS TARYBA, POSĖDŽIAUDAMA VALSTYBIŲ AR VYRIAUSYBIŲ VADOVŲ SUDĖTIES,
   atsižvelgdama į Europos bendrijos steigimo sutartį, ypač į jos 213 straipsnio 1 dalies antrą bei trečią pastraipas ir 214 straipsnio 2 dalies pirmą pastraipą, taip pat į Protokolą dėl Europos Sąjungos plėtros, ypač į jo 4 straipsnio 3 dalį,
   NUSPRENDĖ:
   1 straipsnis
   José Manuel DURÃO BARROSO siūlomas asmeniu, kurį Taryba ketina skirti Komisijos Pirmininku 2009 m. lapkričio 1 d.–2014 m. spalio 31 d. laikotarpiui.
   2 straipsnis
   Šis sprendimas perduodamas Europos Parlamentui.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2009 m. liepos 9 d.

            Tarybos vardu

            Pirmininkas

         F. REINFELDT